text:
Tata Danamihardja © 2011
Archive for the ‘Sabudeureun Urang Sunda’ Category
Abi
Posted by Dendi Rustandi dina Januari 22, 2011
Posted in Sabudeureun Urang Sunda | Leave a Comment »
NGAMUMULE BASA SUNDA
Posted by Dendi Rustandi dina Nopémber 13, 2010
poto kenging nyandak ti foto.detik.com
ku: Tata Danamihardja
Ajeg-ajeg kasundaan teh diantarana baris katingali dina soal basa. Pan asa aneh lamun urang Sunda tapi teu bisa make basa Sunda. Piraku ari urang Jawa make basa Jawa, urang Batak make basa Batak, ari urang Sunda teu make basa Sunda?
Nu jadi masalah, kumaha carana sangkan basa Sunda henteu tumpur? Najan patalekan ieu karasana asa bombastis, tapi lamun nempo gejalana saperti nu karandapan ku urang ayeuna, asana teh lain hal anu pamohalan upama ka hareupna basa Sunda baris tumpur. Mangga bae emutan, kiwari loba urang Sunda meleg-meleg anu teu ngajarkeun nyarita ku basa Sunda ka anak-anakna.
Padahal ngajarkeun nyarita ku basa Sunda ka anak-anak urang teh mangrupa pondasi pikeun negeskeun identitas yen urang teh urang Sunda saestu. Komo lamun nilik kana pangajaran basa Sunda di sakola anu waktuna mingkin samporet. Boro-boro bisa diandelkeun pikeun ngadadasaran kana pangaweruh budak ngeunaan basa Sunda, dalah guruna oge kadang-kadang lain ti jurusan basa Sunda.
Lian ti eta, lingkungan oge mindeng teu ngadukung kana tumuwuhna basa Sunda, hususna di kota-kota gede anu padumukna multi-etnis. Anu matak, cilaka pisan lamun anak-anak urang teu dibiasakeun diajak nyarita di imah make basa Sunda. Atuda iraha dipakena basa Sunda teh mun lain di imah, sabab di luar imah mah enya ge dipake tapi geus pabaliut jeung direumbeuy ku basa Indonesia.
Ku cara kitu, diharepkeun bakal aya generasi penerus anu baris nuluykeun eksistensi basa Sunda di tatar parahiangan. Pun alo, umur 2 taun, dibiasakeun nyarita make basa Sunda ku indung bapana. Mun keur arulin jeung baturna ge manehna mah ongkoh-ongkoh we galecok make basa Sunda. Mun baturna molohok teu ngarti, kakara manehna narjamahkeun make basa Indonesia. Geus baturna ngartieun mah, der deui we ngocoblak make basa Sunda.
Di dieu ku urang katingali, yen diajar make basa Indonesia mah leuwih gampang, sabab di luareun imah ge balatak nu nyarita make basa Indonesia. Lamun dadasarna geus kuat, urang moal hariwang boga budak palahak-polohok teu bisa basa Sunda. Sabalikna mun di imah diajak nyarita basa Indonesia, di luar imah oge nya kitu keneh, rek iraha bisana atuh budak teh make jeung ngarti kana basa Sunda?
Mun urang ngaku keneh urang Sunda, sing era atuh ku seler sejen nu bubuara di tatar Pasundan. Si Togar urang Batak, si Ayu urang Kebumen, atawa si Freddy urang Manado geuning bisa capetang make basa Sunda ari keyeng mah diajarna? Maenya ari anak urang, pituin urang Sunda, kalah ngabigeu lamun diajak nyarita basa Sunda?
KENGING MULUNG TI http://sundablog.blogspot.com/
Posted in Regepkeuneun, Sabudeureun Urang Sunda | Tag: basa sunda, pelajaran basa sunda | 3 Comments »
Gengsi Ngomong Sunda
Posted by Dendi Rustandi dina Juli 21, 2010
Ku Riang Nurullah Akbar
Jaman kiwari, loba pisan jalma nu “gengsi” ngomong ku basa Sunda. Ahirna leuwih milih ngomong ku basa Indonesia. Tapi hanjakalna teh balelol deuih, lantaran tetep basa Indonesiana pacampur jeung basa Sunda. Malah cenah di sabagian wewengkon mah basa Sunda teh geus mimiti ditinggalkeun pisan. Padahal ceuk pamanggih kuring, hirup di wewengkon Priangan bari teu ngomong basa Sunda teh ibarat angeun teu diuyahan, asa teu jejeg nyebut urang Sundana oge.
Ku sabab kitu, basa Sunda kudu dimumule jeung dipiara sangkan ulah nepi ka musna. Komo nepi ka ukur dianggap warisan tradisi mah, anu pamustunganana basa Sunda ukur jadi rarangken musieum. Sakapeung kuring sok teu ngarti, naha kaayeunakeun loba urang Sunda anu ngarasa gengsi lamun kudu ngomong ku basa Sunda ? Padahal ceuk para ahli, basa Sunda teh kaasup salah sahiji basa anu beunghar ku kosa kata, tina sakecap teh bisa nepi ka jadi sababaraha kecap.Upama bae tina kecap anu nuduhkeun obahna panon, aya ngareret, ngarindat, ngiceup, meledeng, meureundeuy, mureleng, buncelik, ngadilak jeung sajabana.
Jaman ayeuna, abad duapuluh hiji ieu, dina pandangan salah saurang tokoh jeung seniman Sunda, Pa Nano S, basa Sunda teh geus dianggap basa kelas tilu. Kahiji, basa asing, utamana basa Inggris. Kadua, basa Nasional, basa Indonesia. Katilu, kakara basa Sunda. Karunya nya…basa Sunda!.
Loba bukti anu nuduhkeun yen kalobaan urang Sunda ngarasa gengsi ngomong ku basa indungna sorangan. Dina kahirupan sapopoe, contona tukang dagang dina natawarkeun daganganana teh leuwih milih ngagunakeun basa Indonesia tibatan basa Sunda. Alesanana kliseu pisan, ceunah bisi nu meulina loba nu teu ngartieun. Padahal manehna dagang teh di lingkungan Urang Sunda. Atuh sabalikna anu barangbeulina deuih, remen kadenge ku kuring dina nawar barang anu rek dibeulina teh sok make bas Indonesia, deuih. Asa aneh nya, nu dagangna urang Sunda, nu meulina urang Sunda, cicing di daerah Priangan…tapi bet ngarasa gengsi ngomong ku basa Sunda.
Ceuk Ayip Rosidi dina bukuna “Masa Depan Bahasa Daerah : Kasus Sejarah dan Budaya Sunda” kaunggel yen urang Sunda teh geus teu boga kareueus kana basa indungna sorangan, sabab cenah basa Sunda teh teu penting. Hiji-hijina tarekah sangkan urang Sunda bisa ngarasa reueus jeung nganggap basa Sunda penting, urang Sunda kudu boga “prestasi” pinunjul dina sagala widang kahirupan.
Hayu atuh, prung ah! Urang piara basa Sunda. Lamun teu ku urang, rek ku saha deui?
(Nu nulis, murid kelas 8-C SMPN 1 Sumedang) dina Mangle N0. 2245 kolom rumaja
Posted in Sabudeureun Urang Sunda | Tag: basa sunda, nyarios basa sunda, sunda pisan | 4 Comments »
Pancakaki
Posted by Dendi Rustandi dina Maret 23, 2010
Dina silsilah kulawarga, khususna dina kabudayan Sunda, aya anu disebut pancakaki. Nyaeta istilah atawa sesebutan pikeun jalma-jalma anu masih keneh aya pakuat-pakait atawa tatali kulawarga. Tatali ieu teh bisa aya kusabab turunan atawa bisa oge kusabab bebesanan. Dina sesebutan ka jalma anu masih keneh aya tatali kulawarga ieu, aya sesebutan khusus anu osok digunakeun. Pikeun bisa ngarti kana sesebutan pancakaki anu oso dipake, bisa nempo kana gambar di handap ieu.
Dina gambar ieu, kotak warna kulawu nuduhkeun lalaki, sedengkeun anu warna bodas nuduhkeun awewe. Sedengkeun nomer di luhureun kotak nuduhkeun kana anak ka sabaraha.
- Salaki, sesebutan pikeun lalaki anu jadi pamingping di hiji kulawarga.
- Pamajikan, sesebutan pikeun awewe anu jadi papasanganana salaki. Dina conto di luhur, anu jadi salaki teh Momon, sedengkeun pamajikanana teh Acih.
- Anak, katurunan ti salaki jeung pamajikan. Contona wae Asep, Euis jeung Aning anu jadi anak ti Momon jeung Acih.
- Incu, katurunan rundayan kadua ti hiji kulawarga, atawa anak ti anak hiji kulawarga. Conton wae Duyeh, jadi incu ti kulawarga Momon jeung Acih, atawa Unah ti kulawarga Ujung jeung Nining.
- Buyut, mangrupakeun rundayan katilu ti hiji kulawarga atawa anakna incu. Contona wae Oman jadi buyut ti kulawarga Momon jeung Acih.
- Bao, mangrupakeun rundayan kaopat ti hiji kulawarga atawa anakna buyut. Contona wae Dudun jeung Oyo, mangrupakeun bao ti kulawarga Momon jeung Acih.
- Bapa, sesebutan pikeun lalaki anu jadi kolot atawa anu nyababkeun (ngayuga) lahirna hiji jalma. Contona wae Momon, mangrupakeun bapa pikeun Asep, Euis jeung Aning. Bapa mangrupakeun babalikanana anak.
- Ema, Indung, sesebutan pikeun awewe anu geus ngalahirkeun eta jalma. Contona wae Acih, jadi indung pikeu Asep, Euis jeung Aning.
- Nini, sesebutan pikeun awewe anu jadi indungna bapa atawa indung. Contona wae Acih anu jadi nini pikeun Duyeh, Anab jeung Unah.
- Aki, sesebutan pikeun lalaki anu jadi bapa ti bapa atawa indung. Contona wae Momon, jadi aki pikeun Duyeh, Anab jeung Unah.
- Uyut, sesebutan pikeun bapa atawa indung ti nini atawa aki. Contona wae Momon jeung Acih jadi Uyut pikeun Oman, Elah jeung Yuyun. Atawa Uju jeung Nining pikeun Yuyun.
- Bao, sesebutan pikeun bapa atawa indung ti uyut. Contona wae Momon jeung Acih jadi Bao pikeun Dudun jeung Oyo.
- Jangawareng, bapa atawa indung bao.
- Udeg-udeg, bapa atawa indung jangawareng.
- Kakait Siwur, indung atawa bapa pikeun udeg-udeg.
- Karuhun, sesebutan pikeun kolot anu geus ninggalkeun.
- Aki ti Gigir, sesebutan pikeun lalaki anu jadi lanceuk atawa adi aki atawa nini. Contona wae Umang jeung Aning pikeun Oman.
- Nini ti Gigir, sesebutan pikeun awewe anu jadi lanceuk atawa adi aki atawa nini. Contona wae Eenjeung Euis pikeun Oman.
- Amang, Sesebutan pikeun lalaki anu jadi adi bapa atawa indung, atawa salakina ibi. Contona wae, Aning jadi amang pikeun Anab jeung Duyeh, atawa Umang pikeun Duyeh.
- Ibi, sesebutan pikeun awewe nu jadi adi bapa atawa indung, atawa pamajikanana amang. Contona wae Een pikeun Anab jeung Duyeh.
- Uwa, sesebutan pikeun lalaki atawa awewe anu jadi lanceuk bapa atawa indung. Contona wae Asep jadi Uwa pikeun Anab jeung Unah.
- Alo, sesebutan pikeun lalaki atawa awewe anu jadi anak lanceuk. Contona wae Duyeh pikeun Euis.
- Suan, sesebutan pikeun lalaki atawa awewe anu jadi anak adi. Contona wae Anab pikeun Asep.
- Lanceuk, dulur saindung atawa sabapa, atawa saindung sabapa anu umurna leuwih kolot atawa saluhureun.
- Adi, dulur saindung atawa sabapa, atawa saindung sabapa anu umurna leuwih ngora atawa sahandapeun.
- Kapi Lanceuk, sesebutan pikeun anak uwa. Contona, Duyeh pikeun Anab.
- Kapi Adi, sesebutan pikeun anak amang. Contona, Anab pikeun Duyeh.
- Adi Beuteung, sesebutan pikeun lalaki atawa awewe anu jadi adi salaki atawa pamajikan.
- Dahuan, sesebutan pikeun awewe anu jadi pamajikan sasalaki (pikeun jalma anu nyandung).
- Anak Tere, sesebutan pikeun anak ti salaki atawa pamajikan anu pipirakan tapi lain anak teges.
- Dulur Pateterean, sesebutan pikeun dulur sabapa atawa saindung anu misah bapa atawa indung.
- Indung Teges, sesebutan pikeun bapa anu ngayuga.
- Bapa Teges, sesebuta pikeun indung anu ngalahirkeun.
- Indung Tere, sesebutan pikeun awewe anu dikawin ku bapa tapi lain indung teges.
- Bapa Tere, sesebutan pikeun lalaki anu kawin jeung indung teges tapi lain bapa teges.
- Mitoha, sesebutan pikeun lalaki atawa awewe anu jadi indung salaki atawa pamajikan.
- Minantu, sesebutan pikeun lalaki atawa awewe anu dikawin ku anak.
- Adi Sabrayna, sesebutan pikeun kapi adi anu masih keneh sarundayan ti nini atawa aki.
- Lanceuk Sabrayna, sesebutan pikeun kapi lanceuk anu masih keneh sarundayan ti nini atawa aki.
- Baraya, sesebutan pikeun jalma anu masih keneh aya tatali kulawarga tapi geus kacida jauhna.
- Tunggal, sesebutan pikeun anak anu ngan hiji-hijina.
- Cikal, sesebutan pikeun anak anu kahiji, atawa pangkolotna.
- Panengah, sesebutan pikeun anak anu urutanana di tengah.
- Pangais Bungsu, sesebutan pikeun anak anu jadi kadua ti handap.
- Bungsu, sesebutan pikeun anak anu panungtungan.
- Dulur pet ku hinis, dulur asli.
kenging mulung ti http://ciburuan.wordpress.com/category/babasaan/
Posted in Sabudeureun Urang Sunda, Sajarah Urang Sunda | 2 Comments »
Babasan jeung Paribasa
Posted by Dendi Rustandi dina Nopémber 19, 2009
Dina omongan sapopoé kadang osok aya kecap-kecap anu hartina téh lain saenyana atawa béda jeung susunan kecapna. Dua kecap atawa leuwih mun dihijikeun hartina téh béda jeung lamun kecap-kecap anu aya di jerona dipisahkeun. Contona wae gedé hulu. Mun ditengetan tina kecap-kecapna anu diwangun ku kecap gedé jeung hulu. Mun saliwatan mah hartina teh sarua jeung jelema anu ngabogaan hulu ukuranana gedé. Padahal anu dimaksud ku ucapan éta téh lain kitu, tapi aya harti kecap anu khusus, anu béda jeung nu dimaksud ku wangunan kecapna. Gedé hulu anu dimaksud di dieu mah nyaéta nuduhkeun jalma anu sombong, asa aing pangalusna, asa aing pangbeungharna jeung asa pang-pang nu séjénna. Terus aya ogé kecap buruk-buruk papan jati. Mun nengetan kecap-kecapna nuduhkeun ka hiji tangkal anu ngaranna tangkal jati, lain nuduhkeun ka jalma. Padahal anu dimaksud ku éta kecap teh nuduhkeun ka jalma, anu hartina téh sanajan goréng atawa bangor ogé tetep nu ngaranna ka dulur mah pasti bakal mantuan mun aya dina kererepetan atawa dina kaayaan susah.
Wangunan kecap-kecap anu saperti di luhur téh katelahna babasan jeung paribasa.
Naon atuh anu dimaksud ku babasan jeung paribasa téh? Sabenerna mah babasan jeung paribasa téh aya bédana, ngan susah ngabédakeunana.
Nurutkeun Kamus Umum Basa Sunda beunang LBSS 1976, nu ngaranna babasan teh nyaéta “ucapan matok nu dipaké dina harti injeuman, saperti gedé hulu, panjang leungeun, legok tapak jst.” Sedengkeun numutkeun R. Satjadibrata dina Kamus Basa Sunda 1954: ‘babasan atawa paribasa: sawatara kecap nu disusun nu hartina teu sarua jeung harti sawajarna, tapi basana geus kamaphum ku saréréa.” Ari ngeunaan paribasa, Ama Satja nerangkeun kieu: “paribasa: kecap-kecap nu disusun jadi omongan nu hartina piluangeun atawa jadi pituah.”
Ceuk kuring mah (teuing salah teuing henteu), nu ngaranna babasan mah parondok jeung nuduhkeun kana pasipatan anu aya di diri hiji jalma. Sedengkeun paribasa mah anu paranjang…. Kitu tah ceuk kuring anu bodo mah.
Posted in Sabudeureun Urang Sunda | 1 Comment »
Cikaracak Ninggang Batu
Posted by Dendi Rustandi dina Oktober 19, 2009
Tata Danamihardja
Cikaracak ninggang batu, laun-laun jadi legok. Cek nu heureuy: Tai cakcak ninggang huntu, laun-laun mah ….dilebok!
Cikaracak teh cai anu nyakclakan (leutik tangtuna oge, da lamun gede mah ngaranna ngagolontor) boh tina dangdaunan, tatangkalan, atawa tina naon bae anu sipatna alami, teu ngahaja, teu dijieun-jieun. Mun ditengetan kamana ngeclakanana atawa ragragna, biasana kana lebah nu legok. Nu legokna teh bisa taneuh, bisa batu, bisa naon bae. Ke, ke, ke, legok heula atawa nyakclakan heula? Jawabanana: pasti nyakclakan heula, kakara legok, sabab legok nu muncul teh mengrupa hasil gawe si cikaracak ieu. Ku leukeun jeung teu galideur, najan lila jeung butuh kasabaran, tapi teu burung aya hasilna, teu burung legok.
Paribasa nu disebut di luhur teh sabenerna mangrupa pepeling, mun lain filosofi kahirupan urang Sunda ge, ti kolot-kolot urang, karuhun urang dina enggoning kumelendang di alam dunya. Mun hayang hasil maksud, nya kudu leukeun, wekel, tur sabar, bari jeung angger usaha sangkan naon nu dijalankeun ku urang tetep ajeg (istiqomah), teu unggut kalinduan, teu gedag kaanginan. Sabar dina harti baru tetep usaha satekah polah sangkan naon rupa nu jadi udagan urang bisa laksana. Kitu saur para sepuh, karuhun urang Sunda.
Najan ieu teh mangrupa paribasa Sunda, niley filosofisna sabenerna universal tur lintas budaya, sabab sok sanajan teu dilembagakeun dina wangun paribasa upamana, hal ieu teh bisa dilarapkeun di mana wae, ku saha wae jeung dina komunitas budaya mana wae. Komo deui upama hal ieu kabeneran dilembagakeun dina wangun nu mirip-mirip alias memper-memper. Ieu tangtu beuki ngajentrekeun yen memang filosofi cikaracak oge dipuhit dina budaya seler sejen. Dina basa Jawa upamana, pan aya paribasa ‘alon-alon asal kelakon’, anu sok sanajan teu nyeples sarua jeung filosofi cikaracak, tapi ngakar tina panginditan anu kurang leuwih sarua.
Nu jadi patalekan, naha sipat-sipat saperti cikaracak ieu teh masih diparake ku urang Sunda? Atawa mun ambahanana hayang leuwih lega, naha hal ieu teh masih diparake ku urang Indonesia? Tangtu kuring teu bisa kitu wae nyebutkeun ‘henteu’ atawa ‘masih’. Leuwih hade, hayu urang tengetan ku sarerea.
Dina budaya nu sing sarwa instan, urang biasana leuwih milih hal-hal praktis tibatan kudu ngadeluk dina proses. Contona wae, urang leuwih milih meuli deungeun sangu ka warung tibatan kudu masak di imah. Alesanana, kadang-kadang biaya nu kudu dikaluarkeun leuwih mahal. Jaba cape deuih jeung olok waktu. Jadi, tibatan masak, mending meuli ti warung. Di imah mah cukup nyangu, kitu ge mun kabeneran teu rariweuh. Gejala saperti kieu teh pangpangna bisa ditengetan di kawasan urban, nu kahirupanana ngaharib-harib kota gede, dina scope anu leuwih heureut. Cek sakaol, ieu teh kapangaruhan ku budaya luar (baca: barat) anu memang mikaresep hal-hal anu sing sarwa praktus tur instan.
Jelema, pagawe, pejabat pemerintah, anggota legislatif, biasana sok teu sabar hayang geura beunghar. Teu cukup ku gajih nu mayeng unggal bulan, maranehna biasana usaha satekah polah sangkan bisa beunghar dina waktu sagancang-gancangna. Carana? Mun geus poekeun ku cara halal, teu saeutik nu ngagunakeun cara-cara sakacamplung, teu ngitung deui urusan halal-haram. Ieu teh taya lian ku lantaran urang geus poho kana filosofi nu sakuduna jadi padoman dina enggoning hirup kumbuh sapopoe. Kiwari beuki loba jelema nu teu sabaran, babari kapangaruhan ku niley-niley nu datang ti jauhna, bari jeung euweuh filter pisan, sok komo deui dijejeran ku dadasar agama anu kuat.
Jigana, mun nempo gejalana saperti kieu mah, moal lila deui oge paribasa cikaracak ninggang batu laun laun jadi legok teh baris musna, leungit tina khasanah budaya nu dianut ku urang, jati kasilih ku junti. Kasilih ku budaya atawa filosofi sejen nu dianggap leuwih nguntungkeun. atawa dina masih ayana oge, ngan saukur papaes lambe, ngan saukur bisa diucapkeun, tapi keri, garing, leungiteun ruh-na. Persis saperti cikaracak dina harti sajalantrahna anu beuki hese kapanggihna, sabab leuweung tur tatangkalan beak nungtutan ditaluaran.
kenging mulung ti sundablog.blogspot.com
Posted in Sabudeureun Urang Sunda | Leave a Comment »
Rumaja Jeung Basa Sunda
Posted by Dendi Rustandi dina Séptémber 14, 2009
Rumaja Jeung Basa Sunda.
Lamun urang naek angkot, heug kabeneran bareng jeung barudak SMP atawa SMA, aya nu matak narik paniten, nyaeta Basa Sunda nu diparakena. Sakapeung mah sorangan sok tara pati paduli, barudak ABG teh nyaritakeun naon jeung kumaha-kumahana, tapi lamun rajeun ditengetan basana, geuning ngalartieun keneh kana Basa Sunda barudak rumaja teh, sanajan geus campur aduk teu puguh jeung Basa Indonesia.
Rumaja kiwari, sanajan hirup di tatar pasundan, katingalna geus leuwih reueus lamun make basa Indonesia tibatan basa daerahna (basa sunda). Kacirina kawas nu ngarasakeun leuwih moderen jeung gaul. Sabenerna mah teu salah eta oge ngagunakeun basa Indonesia teh, da memang mangrupa basa nasional urang sarerea. Nu fungsina memang keur dipake pikeun komunikasi jeung masarakat Indonesia liana, anu rupa-rupa budaya, adat jeung basana.
Tapi, sok sanajan kitu teu ngandung harti basa Sunda geus teu kudu dipake deui. Sabab basa Sunda teh ciciren hiji suku bangsa. Ningali kaayaan basa sunda dina kahirupan rumaja kiwari, geuning hirup-huripna basa sunda teh pikawatireun naker. Tetela pisan rumaja pasundan anu bisa basa sunda teh kaitung teu loba. Eta bisa jadi hiji alesan, loba nu ngarasa kampungan jeung tinggaleun jaman lamun nyarita make basa Sunda.
Salian ti eta, dina kulawarga oge ayeuna mah geus marake basa Indonesia, padahal indung bapana asli urang Sunda. Anu jadi pasualan, kumaha carana sangkan rumaja raresepeun kana basa sunda. Hal ieu balik deui ka kulawarga, sakola jeung masarakatna. Kukituna, didasarkeun ku kasadaran pribadi, rumaja salaku asset bangsa kudu bisa ngamumule basa Sunda, teu kudu ngarasa era jadi urang sunda, teu kudu era nyarita ku basa Sunda. Balik deui kana poko soalna, saha anu kudu numuwuhkeun kasadaran eta dina pribadi para rumaja?.
Ku kituna ka rumaja nu aya di tatar pasundan, hayu urang ngamumule basa karuhun ku cara make basa Sunda dina kahirupan sapopoe . Sabab, lamun teu ku urang, rek ku saha deui..?
Ku: Efa Farida
Posted in Sabudeureun Urang Sunda | 2 Comments »
Rigig Bebegig Sukamantri, Poténsi Seni Tradisi ti Ciamis
Posted by Dendi Rustandi dina Séptémber 7, 2009
Rigig bebegig, ih, ieu mah lain bebegig sawah. Bebegig ti Sukamantri, seni tradisi anu mimiti nguniang makalangan. Éta baé basa aya Kemilau Nusantara Jawa Barat, taun 2006, apan nyangking pinunjul kahiji. Wawakil ti Ciamis. Atuh basa milangkala Kabupatén Nagara, taun kamari, bebegig Sukamantri ngalaga di Pulo Déwata. Tapi geuning, naha disebut seni tradisi anu méh musna?
Bebegig Sukamantri, keur nu anyar nempo mah, moal teu matak hélok bin ahéng. Geura baé. Anu jadi bebegigna, jelema sawawa. Maké topéng. Lain maké meureun, leuwih pas disebut nyuhun. Da beuratna ogé leuwih ti 40 kilo, malah aya nu nepi ka 60 kilo cenah. Rupana, jleg baé beungeut wayang pangsisina: buta héjo, buta beureum, buta kawas, buta hideung, malah aya buta térong deuih. Maké makuta. Tapi buukna ku injuk, dipasieup ku daun waregu, bubuay, hahampaan, jeung kembang keretas. Awakna hideung injuk, da mémang dibulen injuk. Lebah bujur digagantélan ku kolotok munding. Sukuna maké génggé. Badis mahluk leuweung ti mana boa, tingrarigig dibarung ku sora kolotok jeung kélénéng génggé. Bisa meta dipirig ku musik naon baé. Lucu? Leuwih ti kitu. Malah aya sari-sari magis. Soal alami, éta mah geus pasti atuh.
Bebegig, seni tradisi ti Sukamantri. Beu, jauh tangéh atuh upama dibandingkeun jeung bebegig sawah mah. Bebegig Sukamantri ngeuyeuban hasanah seni tradisi Tatar Sunda, wedalan Kabupatén Ciamis, salian ti Ronggéng Gunung. Bisa jadi poténsi unggulan seni budaya Tatar Sunda. Éta ogé upama para patinggi seni budaya di urang henteu kagelo kabobodo ténjo ku hurung-hérangna papakéan jeung blaktuk. Apan dina enas-enasna mah kasenian rayat téh, kasenian anu napak dina alam tradisi masarakatna. Kitu apan Bebegig Sukamantri ogé. Lebar temen upama muguran lantaran henteu dipaliré ku nu dibendo téh.
Bebegig Sukamantri, lain seni tradisi anu lahir tina beulah batu. Ceuk ujaring sepuh, taun 1970-an, kokolot Désa Cempakalarang, Kacamatan Sukamantri, Kabupatén Ciamis ngaréka-cipta ieu kasenian. Mangrupa kasenian hélaran, anu ahirna jadi kasenian has daérah Sukamantri. Geus lir ari Agustusan mah, malah dina acara-acara pésta rayat lianna, Bebegig Sukamantri sok milu midang. Upamana baé dina acara “Nyiar Lumar” di Kawali, kawasna kurang afdol mun (nu kagungan pokal — Godi Suwarna) henteu ngabring-ngabring Bebegig Sukamantri téh, di sagigireun nanggap Ronggéng Gunung.
Ngamaénkeun bebegig, mémang mikabutuh tanaga anu tohaga. Pék baé émutan, nyuhun bebegig anu beuratna puluhan kilo bari awak dibulen ku kakaban injuk, éstu lain pagawéan méméh sasarap. Anu matak, salian ti siap tanaga téh, kudu asak latihan deuih. Aya émbohna, dibarung ku do’a-do’a husus. Do’a sangkan salamet enggoning mancén tugas nyunyuhun sakadang bebegig.
Panén Bebegig
Aya pangaruh positifna. Urang dinya kiwari jadi ahli nyieun rupaning topéng bebegig. Lain pikeun kapentingan seni bebegig baé ieu mah. Malah geus mimiti nyieunan supenir kawas topéng bebegig. Tinggal dikokolakeun kalawan daria, tina seni tradisi bisa jadi lahan ékonomi rahayat.
Ceuk pingpinan Bebegig Sukamantri, Nanan Andriana, kiwari bebegig bisa dipaké pikeun ngabanjel-banjel risiko dapur, najan can mayeng. Sual harga, gumantung kana aya jeung euweuhna bahan.
“Harga topéngna wungkul tiasa dugi ka 400 rébu. Upami tos janten bebegig, tiasa dugi ka sajuta. Tapi bebegigna awét, tiasa tahan tilu-opat taun,” ceuk Nanan.
Hiji bebegig bisa réngsé saminggu, upama bahan-bahanna geus kumplit. Tapi lamun bahan-bahan alamina saperti injuk jeung bubuay can kumplit mah bisa nepi ka sabulan atawa dua bulan.
Tukang nyieun bebegig ogé aya mangsa “panénna”. Utamana mah dina mangsa nyanghareupan Agustusan jeung Milangkala Kabupatén Ciamis. Pikeun nyumponan kabutuh Milangkala Kabupatén Ciamis, upamana, para pengrajin bebegig kudu bisa nyieun nepi ka 400 bebegig.
Soal perhatian ti pamaréntah? Tah, ieu: “Dugi ka danget ieu teu acan perhatian anu daria ti pihak Disparbud. Anu mawi nu mikawanoh bebegig téh, mung sawates daérah asalna. Dina diéksposna ogé, paling tebih ka Bandung,” ceuk Nanan.
Bebegig Sukamantri, seni tradisi anu kakara nguniang, piraku diantep tiarap deui. Da poténsi mah, leuwih ti aya. (yatun)
kenging mulung ti yatun.wordpress.com
Posted in Sabudeureun Urang Sunda | 2 Comments »
ALUNG BOYONG
Posted by Dendi Rustandi dina Agustus 26, 2009
Pikeun masarakat priangan jeung sabudeureunna, kaulinan alung boyong dina mangsa sabada perang dunya II tangtu teu bireuk deui, utamana di wewengkon sukabumi, cianjur, bandung, garut tasikmalaya, jeung ciamis. Ngan hanjakan kaulinan anu pikaresepeun ieu kiwari geus arang dilakukeun ku barudak priangan tur ukur jadi panineungan.
Harti Kaulinan
Anu dimaksud kaulian alung boyong nyaéta kaulian ngalungkeun bal sangkan keuna ka lawan. Upama éta bal keuna ka lawan, mangka éta lawan baris diboyong atawa ditawan.
Kalengkepan Kaulinan
kalengkepan anu dipikabutuh pikeun kaulinan ieu nyaéta bal jeung lapang. Bal nu dipaké bisa ku bola plastic atawa bola voli anu gedéna méh sarua jeung jeruk bali. Dina mangsa baheula, alatan mindeng hésé pikeun meunangkeun bahan pikeun bal, bal téh dijieunna tina kertas-kertas atawa lawon-lawon sésa nu digulungkeun nyarupaan bal nu dibakutet ku tali tina tulang daun cau garing.
Pamaén
pamaén alung boyong nyaéta barudak lalaki nu umurna kira 7 nepi ka 12 taun. Lobana pamaén kudu jangkep, misalna 6, 8, 12 nepi ka 16 urang.
Aturan Jeung Cara Maén
Upama geus sayagi lapang ukuran kurang leuwih 5 x 10 meter jeung bal mangka kaulinan alung boyong ieu baris bisa dilumangsungkeun.
Cara maénkeun :
Nangtukeun para pamaén ngandung harti nangtukeun sabaraha jumlahna, saha balad saha lawan. Umpamana, jumlah sakum pamaén aya 12 urang mangka dina unggal regu kudu aya 6 urang pikeun nyieun 3 pasang nu digandong jeung kukudaanana.
Nangtukeun saha nu meunang bal munggaran, ku cara suten (suiten). Regu nu meunang jadi nu nyepeng bal atawa nu nyerang.
Aturan Maén :
1.
Nu nyepeng bal atawa nu nyerang kudu nyerang lawan ku cara ngalungkeun bal ka arah nu digandong.
2.
Alungaan nu dianggap sah nyaéta nu ngeuna kana nu digandong. Minangka hukumanana éta bal jadi hakna regu lawan anu tadi diserang.
3.
Umpama alunganana ragrag ka tempat nu kosong alatan bisa disimpen ku lawan, mangka nu ngalungkeun wajib nyokot éta bal nu tuluy kudu dipasrahkeun ka lawanna. Tah ayeuna mah giliran reguna nu diserang téh.
4.
Umpama nalika ngalungkeun, balna bisa ditéwak ku lawan, mangka lawan meungang hak piekun naglungkeun bal.
5.
Umpama alunganana pas keuna ka lawan nu digandong tur alunganana dianggap sah, mangka nu digandong éta diboyong atawa ditawan di satukangeun garis wates.
6.
Nu meunang nyaéta regu nu bisa ngaboyong sakabéh lawanna. Umpama teu sakabéhna beunang, bisa ditangtukeun ku cara ngitung regu saha nu anggotana leuwih loba leungitna alatan diboyong.
Kaulinan alung boyong ieu baris jadi ramé nalika masing –masing regu ngusahakeun nyerang lawanna ku silih alungan jeung lawanna anu satékahpolah ngelés bari réréngkakan semu ngahina (mengejek). Saacan bal dialungkeun ka arah lawan éta bal bisa dioper-oper kalawan ka batur saregu tuluy di alungkeun ka arah lawan, umpama lawanna balangah. Ogé kadang-kadang aya anggota regu nu labuh alatan ‘kudana’ capéeun. Upama geus kitu mah nu tadina jadi kuda téh bisa giliran jadi nu digandongna.
Mangfaat Kaulian Alung Boyong
sacara sadar atawa heunteu sadar, kaulian ieu réa mangfaatna ti antarana ngabina gawé baeng antar anggota kelompokna atawa ngalatih gotong royong, ngalatih otot-otot ku gerakan leungeun atawa leumpang mawa beungbeurat pikeun nu jadi kukudaanana ogé jadi sarana hiburan boh pikeun nu maén boh pikeun nu lalajo.
Kenging mulung ti kang ilhamnurwansah.wordpress.com
Posted in Sabudeureun Urang Sunda | Leave a Comment »
Priangan
Posted by Dendi Rustandi dina Agustus 13, 2009
Lahan daerah Priangan:
dataran rendah, perbukitan, gunung-gunung nu jumlahna kaitung loba, diantarana: G.Gede, G.Kancana, G.Masigit (Cianjur);
G.Tangkuban Parahu, G.Burangrang, G.Malabar, G.Bukit Tunggul (Bandung);
G.Tampomas, G.Calancang, G.Cakra Buana (Sumedang);
G.Guntur, G.Haruman, G.Talagabodas, G.Karacak, G.Galunggung (Garut);
G.Cupu, G.Cula Badak, G.Bongkok (Tasikmalaya);
G.Syawal (Ciamis).
Dilingkung ku gunung, di Priangan kawentar subur sabab loba oge walungan.
Ceuk Sajarah:
Daerah Priangan mimitinamah disebut Tatar Ukur diparentah ku Dipati Ukur.
Sanggeus karajaan Sunda runtuh (1578/1580), eta wewengkon (iwal ti Galuh) mangrupa wilayah kakuasaan Sumedanglarang (nepi ka 1620).
Ti taun 1621, daerah Priangan nu puseurna Sumedang, dipangaruhan ku Mataram. Numutkeun salah sahiji sumber tradisional, ti saprak harita, eta wewengkon disebut Priangan.
Akibat tina baruntakna Dipati Ukur ka Mataram, daerah Priangan di luar Sumedang jeung Galuh dibagi deui jadi Kab Bandung, Parakanmuncang jeung Sukapura, dumasar kana Piagem Sultan Agung titimangsa 9 Muharam taun Alip.
Ceuk F.de Haan (elmuan Walanda), taun Alip teh sami jeung taun 1641 Masehi, tapi aya sawatara katerangan sejen Taun Alip identik jeung taun 1633 Masehi.
Salajengna, dumasar kana ‘perjanjian’ Mataram jeung Kumpeni (VOC), daerah Priangan kacekel ku Kumpeni nya dibagi dua. Nu kahiji, Priangan kulon jeung tengah (taun 1677); kadua Priangan wetan (taun 1705).
Dina mangsa harita, pamarentah Hindia Walanda (1808-1942), status Priangan nyaeta karesidenan, nu munggaran ibukotana di Cianjur, salajengna ibukota karesidenan Priangan pindah ka Bandung (ti taun 1864).
Ku asupna Galuh (awal abad ka-20), wilayah Karesidenan Priangan nambahan. Priangan jadi 6 kabupaten; Cianjur, Bandung, Sumedang, Limbangan (Garut), Sukapura (Tasikmalaya), jeung Galuh (Ciamis).
Posted in Sabudeureun Urang Sunda | Leave a Comment »


c: text/html

text:
Mun seler sejen bisa ngarasa reueus jadi bagian tina seler pituin manehna, naha urang Sunda make jeung teu bisa kitu? Tembongkeun yen urang teh urang Sunda, anu karasep, anu gareulis, anu handap asor (kade, sanes handap asoy..), anu satata jeung seler sejen, anu sarua dahar sangu :) Cara nembongkeun kareueus tangtu rupa-rupa. Soal eta mah tangtu geus teu kudu dibejaan deui. Nu penting mah niat, bari jeung prakna, ulah diengke-engke.
Ngamumule basa Sunda sangkat teu tumpur ku jalan ngabiasakeun ngajak nyarita ku basa Sunda ka anak-anak urang, upamana, bisa dimimitian ayeuna keneh. Teu perlu biaya jeung insya Allah moal matak miskin :) Lian ti ngaraksa basa, oge minangka salah sahiji cara nembongkeun identitas diri yen urang teh urang Sunda.
Prung ah, urang mitembeyan!
Manawi kalandep, mangga tingali seratan sanesna:

robotstxt: allowed

filter: keep


text:
Beatrix ti Walanda
Béatrix, salengkepna Béatrix Wilhelmina Armgard (lahir di Baarn, Walanda, 31 Januari 1938) nyaéta ratu Karajaan Walanda, anu ngawengku ti Walanda, Antilles Walanda, sarta Aruba. Manéhna nyaéta anak awéwé kahiji ti Ratu Juliana ti Walanda jeung Pangéran Bernhard ti Lippe-Biesterfeld. Manéhna diajar hukum di Universitas Leiden. Dina taun1966, manéhna nikah jeung Pangéran Claus von Amsberg, ngabogaan tilu urang anak: Pangéran Willem-Alexander (lahir 1967), Pangéran Friso (lahir 1968), sarta Pangéran Constantijn (lahir 1969). Sabot indungna Juliana mundurkeun diri dina 30 April 1980, Béatrix ngagantikeunana minangka Ratu Walanda. Dina taun2008, kakayaan Ratu Béatrix kira-kira $300 yuta, nurutkeun katerangan Forbes.


text:
Aya budak nanya ka bapana:
“ Pa. Ari sex teh naon?”
Tungtungna ngajawab ku carita anu panjang jeung lila.
Sabot bapana nyarita, hing anakna ceurik.
Bapana eureun nyarita, tuluy nanya:
“Konaon jang ceurik?”
“Ujang hésé nulisna ari panjang-panjang teuing mah”
“Ari kitu?”
Si Ujang nyodorkeun buku palajaran basa Inggris ka bapana:
“Ujang kedah nulis ieu dina jilid buku: Name: Ujang, Class: 3, Sex:….”
Yusuf : " Éh heueh, sok atuh turunkeun tarajéna, kuring rék hanjat !"
Alimih : " Apé ? Gué kagak denger, ntu sih ojék berisik banget !"
Yusuf : " Tarajé ! "
Alimih : " Oh ya udéh kalo lo maonya gitu ".
Kumaha kaayaan si Yusuf sanggeus si Alimih datang ti masigit bada Jum'at ?.
Mangga taroskeun wéh ka jinisna !
LEBAR
Maling : " Aing maling, kaluar manéh ari wani mah ! "
Mulyana : " Oh jelema, sugan téh ucing, éta lebar bisi maok hulu peda luhureun hawu ! "


text:
Harita teh aki rek ka kota, geus direncanakeun ti peuting keneh indit teh rek isuk keneh, sabab lamun beurangteuing, biasana beus teh geus padedet ku panumpang. Ngan nya kitu, rencana tinggal rencana, hayang ka kota isuk keneh teh teu tulus da aki nyaringna kabeurangan. Enya we basa aki megat beus, eta beus teh geus padedet ku panumpang, nepi ka aki teu kabagean tempat diuk, atuh kapaksa we nangtung, ngan teu teu pati kukulutus teuing, sabab gigireun aki teh kabeneran awewe geilis jeung ngora keneh, sarua deuih manehna oge nangtung, da bareng megatna oge jeung aki.
Caritana.. keur jongjong aki ngalamun, karasa asa aya anu ngageleser asup kana saku calana hareup aki, jigana mah rek nyopet meureun. Ngan kabenerannana teh aki teu nyimpen duit dina saku eta, da inget eta saku teh molongo. Atuh eta leungeun copet teh jol langsung ngaguriwel we kana budak aki anu keur sare tibra. Eta copet teh reuwaseun, sabab anu kacabak teh lain duit, tapi kawas hileud orok anu keur ngadakom. Barang rek dikejetkeun, ku aki gacang di tungkup eta leungeun copet teh, barang ditingali, sihoreng copetna na teh awewe gigireun aki tea. Barang ku aki diteuteup, eta copet teh kaciri beungeutna nyiak pias jiga anu era, sabab kalakuannana ku aki katohiyan.
Harita aki negor ka eta copet, bari ngomong ..“ beunang siaaaaaaaaaaah…….!! “
Eta copet teh kaciri rumpang reumpeunna, sabab sieuneun ku aki dibetahkeun, pamikirna tara teuing bukbekna pada neunggeulan.. lamun anu sejen apaleun manehna nyopet. Eta copet ,tuluy teterejel hayang ngaleupaskeun leungeunnana anu keur nyabak budak aki anu geus lilir sabab kagareuwahkeun, ngan teu bisa sabab eta leungeun copet teh ku aki pageuh di cerek.
Gancangna carita, aki ngomong ka eta copet. Ceuk aki : “ Pek siah..!!.. mening ku aki dibetahkeun ngarah pada neunggeulan, atawa mending tuluy pangusapankeun sangkan anjeun salamet..!! “. Eta copet ngahuleng bekat tikarep, cigana mah meureun keur mikir kudu kumaha pipetaeun. Ngan teu kungsi lila, bari jejebris, eta leungeun copet teh tuluy ngusapan budak aki anu geus nyaring, malahan mah eta budak teh geus cengkat da meureun reuwaseun. Geus kitu mah aki jongjon weh peureum hayam, bari sakapeung mah sok peupeureudeuyan.. nepi ka tempat tujuan.
Geus nepi mah ka kota, aki jeung eta copet teh, tuluy sasalaman, bari teu poho ngomong : “ nuhun nyi..!! ( bari nyerengeh ) Eta copet ngajawab semu teugeug : “ sawangsulna ki..!! “
Tiharita nepi ka ayeuna, lamun aki sakalieun panggih jeun eta copet sial teh, teu poho sok manggut bari nganuhunkeun kana hasil gawena.
Kabehdieunakeun ku aki kapaluruh, sihoreng geuningan eta awewe teh lain copet asli, tapi manehna kapaksa sabab teu bogaeun duit, da loket jeung duitna aya anu nyopet dijalan…
Emhh.. lamun apal mimitina mah, eta copet teh ku aki bakal diburuhan.. da karunya capeeun.. hehehe
Cag…….


text:
1Dulur-dulur! Simkuring ka aranjeun rek ngingetan deui hal Injil, anu bareto diwawarkeun ku simkuring jeung anu ku aranjeun geus ditarima, tur anu dipercayana enya-enya. 2Upama ku aranjeun dicekel kalawan satuhu, sakumaha anu diwurukkeun ku simkuring, tangtu aranjeun salamet. Kajaba ari teu palercaya mah. 3Pohara pentingna eta anu diwawarkeun ka aranjeun teh; tur simkuring mah, geus kacida percayana teh, nya eta hal Al Masih tea: Al Masih teh geus pupus ku karana dosa urang, sakumaha ceuk ungeling Kitab Suci. 4Anjeunna dikurebkeun sarta geus digugahkeun deui, — sanggeus tilu poe dikurebkeun tea — cocog jeung nu kaungel dina Kitab Suci. 5Anjeunna ge geus nembongan ka Kepas sarta ka murid-murid anu dua welas urang; 20:19* 6terus sakaligus nembongan ka dulur-dulur anu lobana lima ratus urang leuwih; anu nepi ka kiwari, sawarehna mah geus maraot; tapi lolobana mah, harirup keneh. 7Geus kitu, nembongan ka Yakobus; terus nembongan deui ka rasul-rasul anu dua welas urang tea. 8Simkuring oge ditembongan, pangpandeurina; najan simkuring teh, jeg jelema beunang kaluron. 9Rumasa pisan simkuring mah, jadi rasul oge panglaipna; simkuring mah, teu pantes-pantes acan jadi rasul lantaran tadina tukang nganiaya Jamaah Allah. 10Jadi rasul soteh, ngan ku bawaning sih piwelas Allah bae. Eta sih piwelas-Na, ku simkuring henteu dilalaworakeun, nya eta ku jalan dipake digawe jeung babakti leuwih soson-soson ti batan rasul-rasul sejen. Saenyana anu soson-soson teh lain simkuringna, tapi nya sih piwelas-Na keneh bae, anu teu kendat-kendat nuyun ka simkuring. 11Jadi, boh rasul-rasul sejen, boh simkuring: Ngawawarkeun teh hal Al Masih geus digugahkeun, anu jadi dasar kapercayaan aranjeun. 12Tapi ku naon, sakitu geus ditetelakeun yen Al Masih teh geus digugahkeun tina pupus-Na, tapi di aranjeun, bet aya anu uar-uar magar anu maraot mah maot bae, moal dihudangkeun deui? 13Ari anu maraot moal dihudangkeun deui mah, Al Masih oge, tangtu moal digugahkeun. 14Upama Al Masih henteu digugahkeun deui; atuh pangwawaran rasul-rasul teh percumah, iman aranjeun oge percumah. — 15Upama kitu, atuh pohara kaliruna rasul-rasul nerangkeunana tina hal Gusti Allah teh; ku rasul-rasul diwawarkeun yen Mantenna ngagugahkeun Al Masih, padahal henteu. — Kitu, lamun enya anu maraot moal dihudangkeun deui mah. 16Sabab lamun anu maraot moal dihudangkeun deui, Al Masih oge tangtu moal digugahkeun. 17Lamun Al Masih teu digugahkeun, iman kapercayaan aranjeun taya gunana sarta aranjeun ge, tetep aya dina genggeman dosa. 18Lamun enya kitu, atuh anu aranut ka Al Masih teh, ana maraot, maraot salalanggengna. 19Upama urang gumantung ka Al Masih, tapi ngan sawates lilana hirup urang; atuh urang teh, mahluk anu pangcilaka-cilakana. 20Tapi saestuna, Al Masih teh geus digugahkeun! Tur nya ieu pisan anu mastikeun, yen sakabeh anu maraot teh baris dihudangkeun deui. 21Sakumaha halna manusa anu saurang, Nabi Adam tea, geus ngalantarankeun saalam dunya kagenggem ku Pati, Manusa anu saurang deui oge, Al Masih tea, geus ngalantarankeun sakabeh anu maraot baris dihudangkeun deui. 22Sakumaha halna kabeh manusa kudu maot ku karana Nabi Adam; sakabeh manusa oge, baris dihirupkeun deui ku karana Al Masih. 23Tapi kudu nurutkeun giliranana: Al Masih pangheulana, nu jadi marganing lantaranana; geus kitu, giliran anu aranut ka Anjeunna; waktuna, nya eta dina wanci Anjeunna sumping deui. 24Geus kitu, kakara datang poe panungtungan sarta Anjeunna harita baris masrahkeun Karajaan ka Allah anu jumeneng Rama. Pamasrahana-Na teh, nya eta sanggeus Anjeunna ngelehkeun sagala pamarentahan, sagala kawasa, jeung sagala kakuatan. 25Sabab Al Masih kudu nyepeng pamarentahan, jumeneng Raja, nepi ka kabeh musuh-Na, ku Allah diteundeun di handapeun dampal sampean Al Masih. 26Musuh panganggeusan anu baris dibinasa, nya eta Ajal Pati. 27Sabab sakumaha ceuk Kitab Suci: ‘Saniskara ku Allah ditalukkeun kana dampal sampean Al Masih.’ Tina ieu tetela Allah mah henteu kalebet kana ‘saniskara’ tea; da malah Mantenna anu nalukkeun saniskara teh, nya eta sina taraluk ka Putra-Na. 28Malah sanggeus nampi saniskara nu taraluk, Putra-Na oge nalukkeun anjeun ka Allah, anu nalukkeun saniskara ka Anjeunna. Ku kituna, ngan Allah nyalira anu murba wisesa. 29Lamun anu maraot moal diharudangkeun deui, naon untungna keur jelema-jelema anu dibaraptis pikeun anu geus maraot teh? Keur naon dibaraptis, ari enya mah anu maraot moal diharudangkeun deui? 30Kitu deui simkuring rasul-rasul, pikeun naon unggal waktu nyanghareupan bahaya? 31Mangkaning simkuring mah, dulur-dulur, sasat paeh bae unggal-unggal poe oge. Nyarita kieu soteh, dumeh ka aranjeun mah geus teu asa jeung jiga, jeung papada saiman. 32Ari kudu paeh salalanggengna mah, naon untungna. Simkuring di Epesus, cek cohagna, nepi ka tarung jeung sato-sato galak? Mun enya anu maraot moal dihudangkeun deui, atuh mending oge ‘Hayu urang curak-curak balakecrakan; da biheung teuing, isukan ge urang paraeh,’ sakumaha ceuk ayat Kitab. 33Kahade dulur-dulur! Pergaulan anu goreng matak ngaruksak nu hade. 34Gunakeun akal sehat, jeung enggeus ulah daroraka bae. Da enya, di aranjeun teh, aya anu teu nyaho ka Allah. Cik sing arera atuh! 35Meureun aya nu hayang nanyakeun: ‘Kumaha petana dihirupkeun deui teh? Engkena rek make badan anu kumaha?’ 36Bodo eta pertanyaan teh! Binih ge, dipelak teh paeh heula, supaya hirup deui. 37Aranjeun ari pepelakan teh, lain melak nu geus jadi tangkal; nu dipelak teh, siki tanpa cangkang, boh gandum atawa naon bae. 38Eta siki, pitangkaleun, ku Allah disina jadi hiji tangkal anu nurutkeun sipatna. 39Anu tina sipat daging oge, boga sipat masing-masing: Manusa beda deui, sato beda deui, manuk beda deui, lauk beda deui. 40Aya wujud-wujud di langit, aya wujud-wujud di bumi. Wujud-wujud di langit, kaendahanana, beda jeung wujud-wujud nu di bumi. 41Kaalusan panonpoe, beda ti bulan; kaalusan bentang-bentang beda deui; kaalusan cahayana ge, masing-masing bentang teh, beda-beda. 42Hudangna anu maraot oge, kitu pijadieunana, nya eta lir binih: Dikubur di jero taneuh dina kaayaan paeh; dihudangkeun deui dina kaayaan hirup langgeng; 43keur dikubur, laip taya pangajina; ana dihudangkeun, jadi mulya jeung kawasa; 44keur dikubur, jasad jasmani; ana geus dihudangkeun, ngajadi mahluk roh. Mun anu jasmani, aya jasadna; anu rohani oge, aya jasadna. 45Eta sababna, ceuk Kitab Suci: ‘Manusa kahiji, nya eta Adam, ngajadi mahluk anu hirup;’ sabalikna, Adam wekasan mah, Ruh anu ngahirupkeun. 46Tengetkeun: Tetela anu gumelar ti heula teh, lain anu sipat rohani, tapi anu sipat jasmani. Sabab anu sipat rohani mah, datangna pandeuri. 47Manusa kahiji asal tina taneuh, dijieun tina lebu. Ari Manusa kadua mah, terah ti sawarga. 48Kabeh manusa anu jasmani, sarua sipatna jeung manusa anu asal tina lebu taneuh. Ari manusa-manusa sipat sawarga, sarua jeung sipat Anjeunna anu ti sawarga. 49Urang dijurukeun teh sakumaha mahluk anu asal tina lebu taneuh; ari engke mah, urang teh baris sakumaha anu asal ti sawarga. 50Dulur-dulur! Anu dimaksud ku simkuring teh, nya eta: Sipat daging jeung getih mah moal kabawa ka jero Karajaan Allah. Anu teu langgeng mah, moal kabawa ka alam nu langgeng. 51Simkuring rek muka rasiah: Urang teh, moal kabeh maot. Dina wanci sangkakala ditiup panganggeusan, 52di jero sakedet netra, — eta sangkakala teh, memang bakal ditiup sarta harita keneh, nu paraeh bakal dihirupkeun deui pikeun dibebaskeun salalanggengna tina Ajal Pati — urang baris dirobah. 53Anu tadina kagenggem ku Ajal Pati, diuculkeun tina Ajal Pati; anu tadina keuna ku paeh, dirobah jadi teu keuna ku paeh. 54Di mana anu kagenggem ku Ajal Pati geus ucul ti Ajal Pati, di mana anu keuna ku paeh geus teu keuna ku paeh, harita laksana ungeling Kitab Suci anu kieu: ‘Ajal Pati geus dilegleg ku kaunggulan. 55He Ajal Pati, mana kakawasaan maneh? Mana panyeureud maneh?’ 56Panyeureud Ajal Pati teh, nya eta dosa; dosa tambah kuat ku ayana hukum Toret. 57Tapi hatur sembah nuhun ka Gusti Allah, — ku jalan Gusti Jungjunan urang, Isa Al Masih — Mantenna geus maparin kaunggulan ka urang. 58Ku sabab eta, sing pengkuh, ulah galideur. Sing temen-tinemenan ngalampahkeun tugas ti Gusti teh. Sing yakin, kalayan panangtayungan Anjeunna sagala pagawean aranjeun moal mubadir.
Copyright
Learn More


text:
Ke naon kitu ari berekat teh? Sabenerna mah dahareun ti nu hajat (biasana sunatan) atawa sukuran, teu kurang teu leuwih. Dahareun ieu teh diwadahan dina pipiti (anyaman tina awi, wangunna segi opat, aya tutupan), eusina sangu jeung deungeunna: daging (sapi atawa embe), kukumbu kacang, sambel goreng kentang, pasak bihun, kadang-kadang ditambahan ku ranginang atawa opak jeung cau. Mun teu make daging, biasana diganti ku endog hayam. Sangu biasana diteundeun panghandapna, ditilaman ku daun cau. Geus kitu ditutupan deui ku daun cau. Tah deungeun sangu diteundeunna dina daun cau nu ieu.
Nu sukuran biasana sok peuting, bada isa. Mun pun bapa diulem ka nu sukuran, sok ditungguan tunduh-tunduh oge, sabab engke pasti mawa berekat. Mani asa ngeunaaah... teh da. Pedah arang manggih meureun ongkoh, ma'lum sagala samporet. Biasa sapopoe dahar jeung beuleum peda atawa sangray teri, pan ari aya berekat mah bisa dahar daging, najan ukur sakeureut bari jeung dibagi-bagi.
Ayeuna mah geus euweuh berekat dina pipiti teh. Diganti ku nasi dus, dahareunana leuwih marodel, leuwih aralus. Kadang-kadang diganti ku atahan nu hargana leuwih marahal. Tapi kani'matan ngadahar berekat dina pipiti tetela teu bisa ditukeuran ku naon bae oge.
Nineung.
Manawi kalandep, mangga tingali seratan sanesna:


text:
Kaula Prabu Siliwangi nyakenkeun ka sadaya jamaah dienya sakayan kaula nu Insya Alloh ngabalai dina nyusuk nudihapurankeun ka ageman Islam (Kuring Prabu Siliwangi anu meyakinkan kakabéh anggota jamaah ngeunaan kaayaan kuring anu Insya Alloh mantuan dina masalah memperjuangkan Ageman Islam).
Tulisan ngagunakeun basa sandi Pajajaran éta tergores dina lembaran kelir bodas, kulit maung. Naskah kuna éta tersimpan rapih dina Musieum Prabu Siliwangi di dayeuh Sukabumi. Konon, tulisan éta ditulis langsung ku Raja Pajajaran, Prabu Siliwangi.
Henteu kawas wangunan Musieum umumna, Musieum Prabu Siliwangi anu bertempat di dayeuh Sukabumi éta diwangun dina lingkungan pasantrén Dzikir al Fath, kalayan arsitektur sunda mangrupa imah panggung ti awi.
Leuwih ti lima puluh koleksi tersimpan dina Musieum. Di antarana mangrupa pakarang jenis Kujang (has Jawa Kulon) sarta Keris, piring-piring gagarabah Cina, naskah kuna, sarta puluhan batu sagala rupa jenis sarta ukuran. "Batu-batu ngawangun sato sagara éta umurna rébuan warsih," kecap Muhamad Fajar Laksana, nu ngokolakeun musieum.
Nurutkeun lalaki anu ogé pamingpin Pondok Pasantrén Dzikr Al Fath, batu-batu kasebut kapanggih terpisah di sawatara walungan di Jawa Kulon, di anrtaranya Majalengka. Uniknya, sawatara batu ngawangun sato-sato sagara éta aya goresan tulisan kuna anu jiga jeung hurup India. "Kuring ogé tacan bisa maca, éta umurna rébuan warsih. Samentara ieu kuring kakara bisa maca hurup sandi Pajajaran," kecap Fajar, bari némbongkeun goresan tulisan di batu-batu purba.
Samentara di etalase kaca terpisah, aya dua buah batu kali dawam kawas bulatan mangkuk. Béda jeung batu saméméhna, tulisan dina dua batu éta mangrupa hurup sandi Karajaan Pajajaran anu geus dikawasa Fajar Laksana.
Nu Ngagaduhan Sang Raja Sajagad Kaayaan Sagala Nungabogaan Karajaan-karajaan (Saurang Raja anu ngabogaan kabéh karajaan di wewengkon karajaan-karajaan).
Pamangku Nagara Caraka Sakala Dewastu Kancana Jaya Purnama (Anu ngabogaan nagara sagala carita karuhun karajaan Jaya Purnama).
Batu kutan lain média hiji-hijina anu dipaké karajaan Pajajaran pikeun nulis. Di nusantara kuna, hususna di Jawa pohara umum ngagunakeun daun lontar pikeun tulis nulis. Di Musieum Prabu Siliwangi ogé aya selembar daun lontar ukuranana henteu leuwih ti 10 cm anu ditulis paréntah perang ngagunakeun geutah tangkal.
Dewastu Sakala Sungkar Parit Ngajungjung Parit Sakakala Dewastu (Ka kabéh pamingpin ditujukan surat ieu pikeun kabéh soldadu)
Sajaba batu-batu purba anu kapanggih di tempat terpisah, sawatara batu bernaskah hurup sunda Pajajaran sarta kitab Suwasit mangrupa warisan kulawarga Fajar Laksana sacara turun temurun. Lalaki berjanggut ieu ngaku minangka turunan ka tujuh ti anak Prabu Siliwangi anu ngaranna Nyai Rarasantang anu mangrupa ibunda ti Syaikh Syarif Hidayatullah (Wali Songo anu boga gelar Sunan Gunung Jati). Ku kituna manéhna sakaligus turunan kalima ti Sunan Gunung Jati.
Minangka saurang akademisi anu berpendidikan modern, Fajar Laksana saterusna muka pusaka-pusaka karajaan Pajajaran éta pikeun kapentingan panalungtikan akademis. Pikeun éta pisan manéhna saterusna ngawangun Musieum Prabu Siliwangi anu ditandatanganan langsung ku Wali Dayeuh Sukabumi Mokhamad Muslikh Abdussyukur.
Uniknya, lalaki anu ngahontal gelar Doktor dina widang Ékonomi Manajemén éta ngaku yén sawatara barang bersejarah éta dipigawé ngaliwatan ritual-ritual nu tangtu. Di antarana nyaéta gagarabah-gagarabah Cina anu jiga jeung gagarabah di kira-kira Keraton Kasepuhan Cirebon. Konon, gagarabah-gagarabah éta dibawa ku Puteri Ong Tien, salah sahiji pamajikan Sunan Gunung Jati anu asalna ti Cina.
Barang penting séjénna anu ditampa ti ritual nu ngokolakeun Musieum nyaéta surat Prabu Siliwangi di luhur kulit maung bodas anu eusina mangrupa penegasan Prabu Siliwangi anu geus Muslim sarta mindahkeun karajaanana ka alam gaib. Kulit maung éta kapanggih di wewengkon Désa Pajajar Kacamatan Rajagaluh Kabupatén Majalengka Jawa Kulon. Désa éta dipercaya jadi tempat mokhsa (ngiles) Prabu Sililwangi.
Unikna séjén, dina hiji ritual di Désa Pajajar Majelengka, Fajar mawa saurang fotografer pikeun memotret danau. Tétéla, nurutkeun pangakuan Fajar, sanggeus poto éta tercetak mecenghul gambar Gerbang candi has Jawa di hareup danau. Konon, Gerbang éta téh Gerbang utama karajaan Pajajaran anu aya di alam gaib, sedengkeun danau anu aya mangrupa lapang pikeun tempat ngariungna soldadu.
Ti lelaku anu dipigawé ku manéhna, Fajar ogé saterusna merekonstruksi denah Karajaan Pajajaran anu divisualisasikan jeung seni desain grafis komputer. Hasilna, urang bisa nempo kumaha denah sarta arsitektur Karajaan Pajajaran. Kaci percaya, kaci henteu.


text:
Site info
Title
Pikiran Rakyat Online
Description
none
Keywords
Pikiran Rakyat, Pikiranrakyat, Pikiran Rakyat Online, Mang Ohle, PR, berita, Bandung, Jawa Barat, Jabar, Indonesia, Sunda, Bogor, Cirebon, Ciamis, Tasikmalaya, Garut, Ekonomi, Politik, Pemilukada, Olah Raga, Persib, Bobotoh, Siliwangi, Jalak Harupat, Saparua, Sabuga, Asia Afrika, Soekarno Hatta, lowongan kerja, loker, epaper, iPad, netbook, notebook, otomotif, teropong, selisik, belia, gelora, kampus, cakrawala, otokir, geulis, khazanah, percil, dago, cihampelas, car free day, gasibu, gedung sa


text:
Kajadian ieu teh pieunteungeun keur kuring mah, jaman geus robah nu salah jadi bener ,nu bener disasalah
dongengna tgl 2 oktober teh nu ngaronda dilembur kuring mergokan jalma nu ngalontrak keur ngalakukeun pagawean salaki pamajikan /pasatemon .harita ku ronda teh ditalek tapi teu daek ngaku wae bubuhan saruana awewe jeung lalakina ge lain urang dieu asli , teuing timana asalna. kulantaran nu ngaronda teh budak rumaja hungkul teu antaparah deui eta nu lalaki na teh di tampiling ku babaraha urang tos kitu mah pa rw teh gancang laporan ka pembina supaya urasana gancang beres, na bet lain jadi beres atuh malah pabeulit pabaliut....
kusabab pembina teh laporan ka polsek sagala,,,,
gancang carita poe saptu isuk-isuk pulisi geus sing kulinting di harep imah, barang bray panto dibuka maranehna nanyakeun bapana , harita bapana nu keur ngusey mandi ge gagancangan nepungan bapa2 tamu da hayang nyaho naon pisualanana .mimiti bapana ge bingung da teu nampi laporan nanaon boh ti rt,rw komo pembina mah...kari-kari geus kajadian kieu kababawa deui wae....ngabandungan carita bapa2 tamu teu lian nu ditampilingan ku ronda teh oknum pulisi anyar ,ngora keneh .
kasalahan ronda lembur kuring nyaeta maen hakim sorangan tea geuning, sabab geregeten da si pelaku teh bet teu daek ngaku wae,jeung deui lain waktu lain wayah mondok moe di awewe nu lain muhrimna.
tapi kulantaran pelaku teh hiji pulisi bet nungararonda teh ayeuna diasupkeun ka penjara ,bapana salaku lurah geus usaha satekah polah supaya barudak bebas ,bisa sarakola jeung kuliah jiga biasana.
eta cenah nampiling mah ceuk kuring pribadi mah anggap weh pelajaran da bongan geus ngalakukeun pagawean teu uyahan di lembur batur. tapi ayeuna teu bisa kumaha da eta laporan si pelaku teh bet jadi penganiayaan...har???????
ieu kasalahan utama teh ti aparat rt,rw nu teu laporan heula ka lurahna, bet nyokot tindakan sorangan? kieu balukarna teu asak beuleum...keur barudak ronda oge mugia ieu jadi bahan pangajaran keur hirup aranjeun saterusna...mudah-mudahan aranjeun buburu bebas deui...kasusna buburu rengse karunya.karunya pisan ka maraneh nu teu meunang kaadilan.na kamarana jalma nu rek ngagungkeun kaadilan teh? teu araya kitu ?
ari ngaronda pan eta teh kapeuntingan jalma loba , kaayeunakeun mah arang langka nu daek ngaronda teh da salian ti tiris peuting2 ngurilingan lembur teh ,euweuh penghargaan pisan ti sasaha oge. ngan ukur salahna hungkul nu sok dipalire teh.
Naha kajadian ieu bet manjang,naha kudu ditebus kitu barudak nu ngaronda teh ? ku duit yuta2 matak daraek ngaronda ge pan barudak teh hayang kulian lin? da budak teh barudak sakola nu geus kolotna teu mampu mere duit pikeun kaperluan maranehna.
emmh,,,,,...kuring sedih jeung bingung naha bet kieu jadina.nya mudah2an kajadian ieu ulah jadi lantaran ke dilembur euweuh ronda...wuih cilaka...
Do'a keur aranjeun mugia Allah Taala sing ngabuktoskeun nu salah tur nu bener saenggal-enggalna


text:
Baladéwa
Baladéwa atawa Aladara nyaéta salah sahiji tokoh anu aya dina wiracarita Mahabarata[1][2]. Manéhna putra Prabu Basudéwa, Raja Mandura ti Déwi Mahérah[1][2]. Baladéwa katelah pinter maénkeun gada, Duryudana jeung Bima ogé jadi muridna[1]. Baladéwa boga kembaran nyaéta Krésna, ngan bédana ari Baladéwa mah kulitna bodas, ari krésna mah hideung[2]. Adina nu séjén ngaranna Déwi Subadra anu dipigarwa ku Arjuna[1][2].
Lalakon Hirup[édit | édit sumber]
Ti leuleutik, Baldéwa jeung adi-adina geus diungsikeun ka Widarakandang sabab meunang ancaman rék dipaténi ku Kangsa[2]. Di Wirakandang Maranéhna dirorok ku Demang Antyagopa jeung Nyai Sagopi[1][2]. Baladéwa jadi tukang ngawuluku di Wirakandang[1].
Keur rumajana Baladéwa katelah Kakrasana guguru ka salah saurang resi jelmaan Batara Brahma[2]. Sanggeus réngsé guguru manéhna dilélér pakarang perang di antarana: nenggala atawa lenggala, jeung alugora, gada anu boga dua ujung seukeut[1][2]. Lian ti éta Baladéwa ogé meunang élmu Aji Jaladara anu nyababkeun manéhna bisa hiber leuwih gancang batan batur[2].
Baladéwa nikah jeung Déwi Érawati, anakna Prabu Salya anu cikal ti karajaan Mandraka[1][2]. Ti éta garwa, Baladéwa boga dua anak lalaki nyaéta Radén Wisata jeung Wimuna[2]. Teu lila ti harita Baladéwa ngagantikeun Bapana, Prabu Basudéwa jadi raja di Mandura[1]. Dina Carios Kangsa Adu Jago, dicaritakeun yén Baladéwa babarengan jeung Krésna ngéléhkeun Kangsa[1]. Nalika Baratayuda lumangsung, Baladéwa teu ilubiung saeutik-eutik acan[1][2]. Sabab saacan Baratayuda dimulai, Krésna nitah Baladéwa tapa di curug Séwu[1][2]. Ieu hal dilaksanakeun ku sabab nyaahna krésna ka lanceukna, sangkan lanceukna henteu nelasan pati di Kurusetraref>[2]. Lian ti éta lamun Baladéwa ngiluan, pasti manéhna bakal mihak Kurawa, sedengkeun kasaktén Baladéwa mah hésé euweuh tandinganana ti pihak Pandawa mah[1].
Sanggeus Baratayuda réngsé, karek Baladéwa sadar yén manéhna geus ditipu ku adina[1][2]. Dina lalakon Jaya Pupuan dicaritakeun Baladéwa masih sempet ngawasitan tanding gada antara Duryudana jeung Bima[1]. Baladéwa maot nalika Astina diparéntah ku Parikesit, Baladéwa masih sempet ningali panobatan Parikesit[1][2].


text:
Kapuloan Cocos (Keeling)
Kapulauan Cocos (Keeling) mangrupa hiji Wewengkon Luar nagri Australia nu diwangun ti 2 atol jeung 27 kapuloan koral. Pulo ieu aya di Samudra Hindia.
Démografi[édit | édit sumber]
Dina taun 2007, pakiraan populasi pulo ieu nya éta 596 jiwa.[1] Populasi kabagi dina dua pulo antara bangsa Eropa di West Island nu kira-kira aya 120 jiwa jeung bangsa Melayu di Home Island nu kira-kira aya 500 jiwa. Basa utama Kapuloan Cocos (Keeling) nya éta basa Melayu jeung basa Inggris jeung 80% populasina ngagem agama Islam, leuwih hususna Sunni.
Réferénsi[édit | édit sumber]
- ↑ The World Factbook, Cocos (Keeling) Islands, diaksés 7 Pébruari 2009
Apganistan · Arab Saudi · Arménia1 · Azerbaijan1 · Bahrain · Bangladésh · Butan · Brunéi · Cina · Géorgia1 · India · Indonésia · Irak · Iran · Israél · Jepang · Kamboja · Kazakhstan3 · Kirgizstan · Koréa Kalér · Koréa Kidul · Kuwait · Laos · Libanon · Maladéwa · Malaysia · Mesir3 · Mongolia · Myanmar · Nepal · Oman · Pakistan · Pilipina · Qatar · Rusia3 · Singapura · Siprus1 · Sri Lanka · Suriah · Tajikistan · Thailand · Timor Lésté2 · Turki3 · Turkménistan · Uni Émirat Arab · Uzbékistan · Viétnam · Yaman · Yordania
Pulo Natal · Kapuloan Cocos (Keeling)


text:
Boeing 747-400 dina warna tina Aerolineas Argentinas, mesin geulis dimodelkeun ka kasampurnaan ku Hiroshi Igami. Tilu textures kaasup pakait ka tilu Boeing 747 kadaptar ka pausahaan: LV-ALJ, LV-AXF jeung LV-BBU. Nu kabina virtual nyaéta standar FSX B747 jeung sora anu maranéhanana ti nyata 747 General Electric CF6-80C2B5F
Aerolíneas Argentinas (IATA: AR, ICAO: ARG) nyaéta maskapai nasional Argentina, privatized di 1990s ku pamaréntah Carlos Menem (Justicialist Partéi, PJ). Ieu dinasionalisasi di September 2008 dina pamaréntah Cristina Kirchner (Front pikeun meunangna-PJ), hiji pangadilan Argéntina geus nampik santunan mana wae ka sungut Spanyol Marsans, boga bisnis.
teguh ogé owns nu cabangna Austral Lineas Aereas, ngabogaan on penerbangan domestik, nu ogé dinasionalisasi di 2008.
Aerolineas Argentinas diperkirakeun ngagabung ka satru SkyTeam jeung bakal ngan pausahaan di Amérika Kidul. Hiji kasapukan kudu ngumumkeun dina Oktober 2010 pikeun asupna kana satru di 2011 atawa 2012. (Sumber: Wikipedia)


text:
Endang Kasupardi
PALANGSIANG KU SI ÉTA WÉ
***
Pun Aki anu niat badé ka jamban, seja abdas. Teu jadi. Sakedétan gura giru néang lomari. “Bisi alamat nyi Encéh ka panggi . Duh dimana komprang téh?", gerentesna.
Weléh. Can kapanggih. Peuting malah geus simpé. "sok wé sing tarik kérékna", gerentes deui pun aki basa ninggal pun nini tos tibra.
"Bisi perelu yeuh tutupan tah panon téh ku anggel". Kituna téh bari terus ngotéktak alamat.
"Tuh diditu. Handapeun piring. Tadi jang Encu kadieu. Ah dipasangan we sarebueun", saur pun Nini bari nyangigir nonggongan ka pun Aki anu ker anteng ngotéktak alamat.
"Naha atuh lain 10rb eun mun urang mah", pun aki asa kajalan.
"Heuheuy deuh. Alamat nyi Encéh duméh aya nomer imahjeung no hp disangka buntut nalo, meureun. Aman Uin” ,'geretesna deui.
"samalah tadi anu aya dina alamat oge tos ditepungan", gebeg. Haté pun Aki ngagebeg
“Naha maké ditepungan? Hayang ngayakinkeun, naha bener henteu éta nomor. Lain info jongklok. "heueuh atuh alus. kumaha jawabna?" "nyéta ukur panggih jeung Hangsip".
“ Terus?", ah engké mah mun kadieu deui rék dicarék wé cenah".....
Naha maké dicarék?".
“Méh anu meunangna teu loba cenah. Api-api wé dicarék jeung bakal dipapagahan. ulah sok daék masang nalo. Haram".
"Beuh sugan teh", cek gerentes hate pun aki.
"Dimana ayeuna keretasna?" dibikeun wé ka hangsip".
"Aduh...", hate pun aki ngagebeg deui. Mangkaning nyi Enceh teh méré no hp. Duh boa si Demplon téh ku si hangsip wé meureunnya....kasebeleun.


text:
Cerita lucu bahasa sunda ini datang dari si kabayan yang ikut menjadi peserta sayembara lomba 17 agustusan tahun kemarin, dimana minat peserta tahun ini diminati dari berbagai negara termasuk eropa, hanya satu orang perwakilan dari indonesia yaitu si kabayan,
Nah bagaimana cerita lucu tentang si kabayan kali ini? Langsung saja disimak cerita bahasa sunda tentang si kabayan dibawah ini.
1. Kudu bisa ngangkat salah sahiji suku gajah raksasa, anu ngahaja di datangkeun ti jepang!
2. Kudu bisa nga'gidegkeun hulu gajah eta keneh!
Dina raraga lomba sayembara 17 agustusan eta, nu dalaptar estu loba pisan, malah mah ti sa-pangeusi dunya oge daratang, kuhayang-hayangna meunang hadiah ti indonesia.
Kabeh calon peserta awakna baradag, aya ti Amerika, Afrika, Timor leste, Rusia, urang Negro, Walanda, jeung nagara-nagara sejenna. Ari ti Indonesia ngan saurang nu miluan teh, awakna nya leutik nya pendek. Euweuh sari-sari boga kakuatan manehna teh. Singhoreng geuning Si Kabayan ti Tatar Sunda, jawa barat.
Sakabeh Panitia, calon peserta, oge nu lalajo euweuh nu teu ngahina ka Si Kabayan, ari ningali kaayaan awakna anu siga kitu mah. Rek teu kitu kumaha, da gajah nu rek dilombakeun teh beurat awakna ampir 30 ton. Teu kabayang kumaha gedena eta gajah.
Si Kabayan mah cuek bebek weh. Daptar ka panitia bari maksa sagala. Malah mah rada-rada ngancam arek nga-bom tempat eta mun teu di-ijinan. Nya ahirna mah para panitia ngijinan oge, bari keuheul jeung yakin Si Kabayan bakal eleh.
Kunaon Si Kabayan miluan? Singhoreng manehna teh rek unjuk gigi ti dituna mah, ulah wani-wani ngahina jalma leutik cenah. Bari jeung sabenerna mah kabita ku hadiahna. Ari hadiahna teh nyaeta duit samilyar ditambah awewe geulis ti indonesia.
Gajah geus aya di tengah-tengah lapangan Stadion pakan sari, bogor, jawa barat, (Anu dipake maen bola final indonesia ngalawan thailand tea).
Hiji-hiji peserta lomba dicalukan ku panitia. Poe ieu lomba ngangkat suku gajah heula, ceuk panitia. DerRr!! Keprok sakabeh panongton. Peserta kahiji ti Amerika, awakna badag beungeutna janggotan, manehna nyampeurkeun kana gajah, terus ngajungjungkeun salah sahiji suku gajah nu pang tukangna.
Boro-boro kaangkat! Suku gajahna malah teu endag-endag acan. Waktu 15 menit, nu dibikeun geus beak. Urang Amerika keok. Balik bari wirang.
Peserta kadua ti Rusia, sarua jangkung badag, rada-rada sombong awalna mah. Nyakitu.. gagal deui wae. Nepi ka sakabeh peserta ti unggal nagara beak. Nu nyesa ngan saukur Si Kabayan hungkul. Atuh kabeh panongton geus beak harepan. Moal aya pemenang pikirna teh.
Si Kabayan maju sanggeus dicalukan. Leumpang antare naker. Estu teuneung ludeung teh bener-bener. Boga kayakinan manehna bakal meunang. Geus deukeut kana gajah lain ngangkat suku gajah manehna mah, ngan koreleng weh ngadeukeutan bujur gajah.
Luha-loho neangan kanjut gajah, geus kapanggih mah, ngan beletak weh eta kanjut gajah teh sikina disintreuk ku si kabayan mani tarik pisan. Naaaah atuh...! Eta gajah ngadadak ngangkat suku tukangna sabeulah! Teu nyaho mah, reuwas jeung nyerieun meureun. Atuh sakabeh panongton surak ayeuh-ayeuhan. Si Kabayan jadi pemenang!
Sarua, dina poe ieu oge sakabeh peserta kareok keun kasoran, euweuh nu sanggup. Akhirna Si Kabayan maju deui. Manehna mah teu noel-noel acan kana sirah gajah teh, ngan ukur ngaharewos kieu ceunah: "Maneh hayang disintreuk deui kanjutna ku kuring???" Si Gajah kontan gideug da sieunen di sintreuk deui.
Atuh.. Gerrrrrrrrr.. Kabeh penonton salurak kabeh. Si Kabayan meunang deui wae..!!! Manehna balik bari mawa duit jeung hadiah awewe geulis ti Indonesia nu ayeuna katelah si Nyi Iteung tea.


text:
Kwetiau
Kwetiau (Hanzi: 粿條, hanyu pinyin: guotiao, juga disebut 沙河粉, shā hé fěn) nyaéta sajinis mie Tionghoa anu warnana bodas anu dijieuna tina béas.[1] Kwetiau nyaéta kadaharan asalna ti Tiongkok anu dijieuna tina tipung tarigu, ragi, soda, ammonium bicarbonat jeung uyah.[1]
Sajarah[édit | édit sumber]
Mimitina kwetiau ilaharna dijual ku pamayang jeung patani.[2] Kwetiau atawa Char kway teow, anu hartina potongan mi beras goreng.[2] Dina resep aslina, kwetiau digoréng dina lemak babi kalayan ngahasilkeun rasa anu gurih. Char kway téow aya di pusat kadaharan di Singapura seperti di Maxwell Road Hawker Centre anu jadi hidangan andalan di Princess Terrace Cafe.[2] Sajarahna mah di jaman Dinasti Song, sélér Jin ti kalér kuat pisan, geus sabaraha kali nyerang negeri Song.[2] Anu satuluyna Karajaan Song diéléhkeun anu mana kaisar Wei jeung Xin beunang.[2] Tuluy raja Gang ngadegkeun dinasti Song Kidul.[2] Untungna aya saurang jéndral anu ngarana Yue Fei mingpin tentara Song pikeun ngalawan.[2] Hanjeluna saencan anjeuna bisa ngarebut deui ibu kota Song, anu saeutik deui jarakna sakitar 22 kilométér.[2] Kajadian ieu jadi kasang tukang ayana kadaharan kwetiau anu aya sawatara jalma anu geuleuh ka Chin Kuai anu geus mitnah Jendral Yue Fei, maranéhna nyieun tipung tarigu anu ngagambarkeun Chin Kuai jeung pamajikana, dihijikeun jadi hiji, anu satuluyna di goréng tuluy di dahar.[2] Baheula ieu kadaharan téh ngarana Yu –Zha (goréng jeung minyak) Chin Kuai, anu diringkas jadi Yu Zha Kuai (Hokkian Yu Tjah Kwee), Tjah kwee atawa Yutiao (Basa Mandarin) anu ayeuna dipikawanoh kwetiau.[2]


text:
Era ngalakonan lantaran gengsi. Loba conto2 gengsi teh diantarana gengsi
gawe rendahan, gengsi make pakean sederhana, gengsi ka sakola teu mawa
kandaraan nepi gengsi dina soal perasaan. Husus dina gengsi ngungkapkeun
rasa hate ka jalma nu dipikaresep, sok hayang seuri oge. Asa jadi
munapik eta jelema, geus disered2 ku babaturanna sina balaka tapi ai
geus deukeu mah diacuhkeun siga nu eu butuh padahalmah unggal poe unggal
peuting ngan mikir manehna.Kusabab gengsi nu dipikaresep kburu karebut
batur.Karunya!
ASK-PASUNDAN JAYA


text:
hayang mangkat ka imah ninik.....
hampuntena ka luhur anjeun abdi teu kadinya ka imah nengokin nini,abdi ekeur sakola di luar.abdi hayang doana wae.moga abdi di dieu sae wae,enteu aya na-naon.mugi abdi kadinya deui.ka imah nini deui.amin,mugi-mugi nini di-dinya sae wae,abdi doaken.neng doakeun nini,mugi nini ngaliat abdi deui,iwal nini poho jeung neng inne.syukur nini teu poho jeung abdi.aminn.nini kudu sae wae walau abdi teu aya di-dinya.nini kudu solatanu rajin " mugi-mugi gusti berekeun umurna panjang jeung kasehatan".nini abdi ceurik hayang ngaliat nini.walau nini enggeus nitip pesen sagala-galana,abdi kepikiran wae jeung nini.abdi hanya ngadengekeun suara nini.nini abdi hayang kasawah deui,nanem terong,nanem lauk,nanem jagung.nini abdi hayang uih,abdi kapirin wae ti isuk ejeung malem.panon abdi ngabayangkeun nini wae,abdi punya pikiran enjeun nini disamping abdi.kitu wae,anu hayang abdi minta.
created by:inne


text:
Ékonométri
Ékonométri sacara literatur hartina 'ukuran ekonomi', mangrupa cabang tina ékonomi nu maké metoda statistik keur diajar sacara empiris téori ékonomi jeung nu pakait. Ekonometri mangrupa kombinasi tina matematika ékonomi, statistik, statistik ékonomi jeung tiori ékonomi.
Ékonométri nyaéta élmu anu ngabahas masalah ukar-ukur kaitan ékonomi. Ku kituna, ékonométri nyaéta élmu anu ngawengku téori ékonomi, matematika, sarta statistika dina sahiji sistem anu buleud, jadi hiji élmu anu mandiri sarta nu béda jeung élmu ékonomi, matematika, atawa statistika. Ékonométri dipaké minangka pakakas analisis ékonomi anu boga tujuan pikeun nguji benerna téorama-téorama téori ékonomi anu mangrupa hubungan antarvariabel ékonomi jeung data émpiris.
Téorama-téorama anu mibanda sipat apriori dina élmu ékonomi dinyatakeun leuwih tiheula dina wangun matematika sahingga bisa dipigawé ngujian téorama-téorama kasebut. Wangun matematika téorama ékonomi ieu disebut modél. Jieunan modél ékonométri mangrupa salah sahiji sumbangan ékonométri sagigireun jieunan prédiksi (ramalan atawa forecasting) sarta jieunan sagala rupa kaputusan alternatif anu boga sipat kuantitatif sahingga bisa ngagampangkeun para pangambil kaputusan pikeun nangtukeun pilihan.
Salah sahiji bagian pangpentingna dina ékonométri nyaéta analisis régrési. Analisis ieu dipaké pikeun mikanyaho kaitan antara hiji variabel jeung variabel séjénna. Dumasar kana data anu dipaké, ékonométri dibagi jadi tilu analisis, nyaéta analisis dérét waktu (time series), antar-bagian (cross section), sarta analisis data panel. Analisis dérét waktu ngécéskeun ngeunaan laku-lampah hiji variabel dina sawatara waktu nu paturut-turut, béda jeung analisis antar-bagian anu ngécéskeun kaitan antara sawatara wewengkon dina hiji waktu nu tangtu (snapshot). Samentara éta analisis data panel ngagabungkeun data dérét waktu jeung data antar-bagian.
Daptar eusi
Awal mekarna ékonométri[édit | édit sumber]
Padika kuantitatif dina élmu ékonomi sabenerna geus lila dimekarkeun saprak abad ka-18. Vilfredo Pareto (Paris, 15 Juli 1848 -- Jenewa, 19 Agustus 1923) boga sumbangan dina ngécéskeun distribusi panghasilan sarta pilihan individu ngaliwatan pendekatan matematika anu dumasar kana téori ékonomi. Sajaba ti Pareto, Marie-esprit-léon Walras ti Perancis dina abad ka-18 ngamekarkeun téori kasaimbangan umum anu ngécéskeun ngeunaan aliran barang jeung jasa dina perékonomian.
Dina awal taun 1950-an ékonométri dimekarkeun minangka hiji cabang nu misah ti élmu ékonomi. Jan Tinbergen ti Walanda, anu kiwari ngaranna diabadikan minangka salah sahiji institusi akademi di Éropah (Tinbergen Institute), mangrupa salah saurang inohong utama anu ngamekarkeun élmu ieu.
Ékonométri kiwari[édit | édit sumber]
Ayeuna ékonométri geus mekar sakitu gancangna sahingga réa jurnal ilmiah anu didédikasikeun pikeun élmu ieu, kawas Econometrica[1], Journal of Econometrics, Journal of Applied Econometrics[2], sarta Journal of the Operational Research[3]. Pamakéan ékonométri geus sakitu jembar ku kituna ampir kabéh jurnal, tésis, disertasi, sarta skripsi dina élmu ékonomi maké ékonométri minangka salah sahiji pakakas anu dipaké. Samentara éta dina praktékna, ékonométri utamana dipaké di bank séntral, ku tim ékonomi pamaréntah pikeun nyieun parencanaan sarta analisis kawijakan ékonomi, sarta ogé ku dunya usaha pikeun ngoptimalkeun unjuk gawé pausahaan. Sajaba dina widang monéter, ékonométri ogé geus réa dipaké di sagala rupa widang ékonomi anu séjén sarta ogé bisnis sarta manajemén, kawas mikroékonomi, marketing, sarta finance.
Di Indonésia, panerapan ékonométri masih kawates sarta mekarna élmu ieu ngan dina lembaga /universitas nu titangtu waé. Dua di antara ti saeutik akademisi dina widang ékonométri di Indonésia nyaéta Profesor Insukindro ti Universitas Gadjah Mada utamana berkah panerapan ékonométri pikeun ékonomi monéter sarta Dr. Ari Kuncoro ti Universitas Indonésia alatan pagawéanana dina widang mikroékonométri.
Inohong-inohong widang ékonométri nu meunangkeun Nobel[édit | édit sumber]
- Jan Tinbergen jeung Ragnar Anton Kittil Frisch meunang Hadiah Nobel Ékonomi taun 1969 (taun kahiji Hadiah Nobel Ékonomi dibikeun) alatan ngamekarkeun sarta nerapkeun modél dinamik pikeun analisis ékonomi.
- Lawrence Robert Klein, profésor ékonomi di University of Pennsylvania, meunang Nobel taun 1980 berkah pagawéanana dina nyieun modél ékonomi ngaliwatan komputer.
- Trygve Magnus Haavelmo dihadiahan dina taun 1989. Sumbangan utamana dina artikel anu ditulis ku manéhna taun 1944 dina jurnal Econometrica anu dijudulan "The Probability Approach to Econometrics".
- Daniel Little Mcfadden sarta James Joseph Heckman babagi pangajén pikeun taun 2000 pikeun pagawéanana dina widang mikroékonométri. Mcfadden ngadegkeun laboratorium ékonométri di University of California, Berkeley, Amérika Sarikat.
- Robert Fry Engle jeung Clive William John Granger dina taun 2003 alatan sumbangan maranéhanana dina ngamekarkeun analisis dérét waktu. Engle jadi panaratas padika autoregressive conditional heteroskedasticity (ARCH) sedengkeun Granger panaratas padika kointegrasi.


text:
Bandéra Arménia
Bandéra nasional Arménia, Triwarna Arménia (kawanoh ogé salaku Եռագույն, Yeřaguyn}}), miboga 3 warna sacara horisontal kalawan panjang nu sarua. Beureum di luhur, paul di tengah, sarta oranye (ogé kasebut salaku "warna aprikot") di handap. Dina 15 Juni 2006, Hukum Bandéra Nasional Arménia, disahkeun ku Majelis Nasional Arménia.
Loka semi-resmi, Yeraguyn.com, nyadiakeun panduan ieu[1]:
Tingali ogé[édit | édit sumber]
Rujukan[édit | édit sumber]
- ↑ "The Flag of The Republic of Armenia". Diakses pada 18 Désémber 2011.
Tumbu kaluar[édit | édit sumber]
- Armenia dina Flags of the World
- (Basa Rusia) Bandéra Arménia
- Armenica.org
- Yeraguyn.com
Citakan:Flag of Europe Citakan:Asia topic


text:
lalaki langit lalanang jagat
lain sasaha, moal nanaon ku nanaon...
15.9.09
Nonoman Sunda!
Pasundan téh lemah cai aranjeun! Anjeun nu boga kawajiban ngabdi ka lemah cai, tapi gigireun ieu kawajiban, anjeun ngabogaan hak pikeun hirup di tanah sorangan. Ieu téh numutkeun patokan: plicht en recht.
Nonoman Sunda!
Upama anjeun teu wekel ngasah awak, teu pamohalan, Nonoman Sunda di lemah caina teu kabagéan alas, kapaksa kudu nyamos lantaran kalindih ku golongan séjén. Kusabab éta para Nonoman Sunda, geuwat kukumpul tanaga jeung pakarang, nu diwangun ku kaweruh pangpangna adat tabéat anu kuat, nyaéta: kawekelan, kadaék, kakeyeng, karep jeung kawanén. Upama teu kitu, lapur, tanwandé Nonoman Sunda kadéséh dina juritna pikeun néangan kahirupan. Geura rarasakeun, pisakumahaeun teuing pinalangsaeunana upama Nonoman Sunda ngan kabagéan harkat kuli jeung jongos, paling négtog jadi jurutulis, cindekna ngan kabagéan pangkat laladén, tur di bali geusan ngajadi sorangan. Aduh tobat, dugikeun ka kedah kitu mah. Baid, baid nu kitu mah, sing jauh ti tanah Sunda, ka ditu ka sabrang!
(Panglajang JOP no. 6/7 1938, dicutat dina Warga, 22 Oktober 1956, no. 201, h. 3-4, dicutat deui dina Oto Iskandar di Nata: the untold stories (2008) karya Iip D. Yahya)
28.7.09
angklung angka lung
Tadi beurang, inget kana sual angklung, kuring nanya ka babaturan nu urang Bali. Ceuk manéhna, kasenian Bali gé wanoh ka nu disebut angklung, nyaéta alat musik tina awi nu sadana ku cara ditakolan. Di saung angklung Mang Udjo gé alat musik kitu mah aya, baladna maén angklung. Tah, rada enyay-enyayan ayeuna mah... Tina dua babandingan, aya nu sarua di Sunda jeung di Bali: angklung téh alat musik tina awi. Tapi naha kacindekanana bet nyebutkeun yén angklung téh asalna tina basa Bali, padahal teu aya rujukan anu bisa dicepeng?
Sunda jeung Bali téh natangga (najan di antarana aya urang Jawa), bisa jadi baheulana sakaruhun, atawa sahanteuna dulur raket. Tempo wé ngaran-ngaranna, loba nu sarua. Istilah angklung aya di urang, pon kitu deui di Bali. Angklung nu bener téh ditakol atawa dieundeukkeun? Mana atuh nu bener? Nu pasti, angklung téh alat musik tina awi. Teuing sasakalana kumaha, bisa jadi angklung bihari di Bali jeung di Sunda téh sarua bungkeuleukanana. Nu puguh mah di Sunda jadi nu dipikawanoh ayeuna, sedengkeun di Bali jadi nu dipikawanoh ku urang Bali kiwari. Mun teu aya rujukan anu kuat, nya teu kudu maksakeun nyipta-nyipta kumaha pancakakina...
22.4.09
Gegelutan
Ngahaja milih ngaran nu araheng ti dunya persilatan. Heuheuheu...
26.3.09
Sastrawan Sunda
Beurat-beurat gé, heuheu, kuring (K) kapaksa ngabantah, "Bujeng-bujeng bin boro-boro!"
"Naha atuh, teu di ditu teu di dieu, di milis itu di milis ieu, nyarita téh ni embung maké basa Indonésia?" si BM malik nanya deui.
"Ah, bosen atuh da. Sapopoé geus i-Indonésia-an waé!" ceuk kuring.
Dipikir-pikir, da enya atuh. Basa Indonésia salaku basa nasional geus ngawasa kahirupan urang, najan mindeng ogé kadéséh ku basa Inggris. Di sakola basa resmi pangajaran, dina tipi geus puguh, da stasiun-stasiun onjoyna boga oriéntasi nasional. Basa Sunda salaku basana urang Sunda geus kadéséh pisan, beuki lila beuki nyisi. Dipaké balanja di mall, karagok. Dipaké ngobrol jeung babaturan, kudu loba ngaragangan da loba nu teu ngarti.
Duh, jadi salésma kieu, eung... Geus ah!
22.10.08
koropak jero hapé
- Wilujeng boboran. Mugia kersa ngahapunten samudaya kalepatan. - HH Bogor
- Bilih kantos kasisit sebit kana ati, kapancah kaléngkah ucap, kajenggut kababuk catur, tawakupna nu kasuhun. Hapunten tina samudaya kalepatan. Wilujeng boboran siam 1 Syawal 1429 H. - AM Cisarua
- Kidulur nu dipicinta Alloh... Taqobbalalloohu minnaa waminkum. Wilujeng Idul Fitri 1 Syawal 1429 H. Minal 'aidin walfaaidziin, mohon maaf lahir batin. AR - Bekasi
- Wilujeng boboran siam 1 Sawal 1429 H. Minal 'aidin walfaaidziin, mugi kersa ngahapunten lahir tumekaning batin. - DK Bekasi
- Minal 'aaidin walfaaidziin, neda hapunten lahir & batin. Ya Alloh jantenkeun dulur abdi kalebet golongan umat anu dipikaasih ku Anjeun di dunya sareng ahérat. Aamiin. - TS Surabaya
- Taqobbalalloohu minnaa waminkum. Mugia Alloh nampi amal ibadah urang sarta ngajadikeun urang sadaya jalmi-jalmi anu taqwa, laksana dunya ahérat. Wilujeng Idul Fitri 1429 H. - Nomerna teu kacatet
- Wilujeng boboran siam, neda sih hapunten. D - Purwakarta
- Wilujeng boboran siam 1429 H. Hapunten samudaya kalepatan lahir sinareng batin. - ERN Bogor
- Pun samapun, amit ampun nu kasuhun, kena ireg di ulah pamali. Disabda mahala, dina laku tan yogya. Kadyangganing langit linglang, bwana hérang, pun AG & kulakadang. - Jakarta
- Nur tawakup, rasa lillaah sumerah... Neda jembar sinareng hampura lahir ogé batin, nun. Wilujeng boboran siam. Baktos baé ka sadayana, mugi Gusti ngarohmat urang sadaya. - NS


text:
KAKAWIHAN
Wangenan
Kakawihan asal kecapna tina kawih, nu hartina Rakitan basa sabangsa dangding nu teu make patokan pupuh. Ngawih nya eta ngalagukeun kawih atawa sisindiran. Ieu kabinangkitan teh ka asup sastra buhun, gelarna dina sastra Sunda mangrupa sastra sampakan. Tapi nu boga kakawihan teh lain ngan ukur urang sunda wae, unggal seler bangsa oge miboga kakawihan sewang-sewangan. Kakawihan ka asup sastra lisan, sumebarna tatalepa sacara turun tumurun di lingkungan masarakat. Ku kituna kakawihan sering disebut sastra balarea. Kakawihan lain ngan saukur dipake bari ulin, tapi oge sok dipake bari digawe.
RMA koesoemadinata (dina Soepandi, 1985:14) mere katerangan ngeunaan kawih, nya eta: sekar (tembang=kawih) ieu aya dua rupa:
1. Sekar irama merdeka, nya eta tembang nu panjang pondokna sora jeung wirahmana sakarep-karep numutkeun raosna priyangga, numutkeun kangeunahan nu tembang kayaning: tembang buhun rancag, tembang buhun raehan, beluk, kakawen, suluk, tembang Cianjuran, tembang Ciawian, kakawihan dongeng.
2. Sekar-tandak, nya eta tembang anu ajeg wiletanana tegesna lolongkrang-lolongkrang antara wirahma-wirahma sami sadayana.
Kadieukeuna kawih jeung tembang dibedakeun. Ari kawih mah dihartikeun sekar tandak, sedengkeun tembang nya eta sekar irama merdika atawa lagu swara. Kiwari kakawihan dihartikeun lagu-lagu anu sok dinyanyikun ku barudak bari ulin, nepi ka sakapeung sok disebut kakawihan barudak atawa kaulinan barudak. Wibisana spk (200:387) nyebutkeun lagu rakyat, hartina lagu jeung lirikna geus baku, sipatna anonym jeung nyebar ti jaman baheula. Lagu ngawih saperti Polostomo, Pacul goang, kadewan, jste. (Soepandi & Oyon Sofyan Usmari, 1985:7).
Kamekaran kakawihan
Kakawihan (teksna, fungsi jeung basana) robah luyu jeung kahirupan masarakat. Nurutkeun kalungguhana, kakawihan bisa dipasing-pasing jadi dua golongan nya eta kakawihan pikeun kaulinan jeung kakawihan pikeun digawe.
Ciri kakawihan
Kakawihan mangrupa bagian tina folklore, ku kituna sabagian tina ciri-ciri folklore dipimilik oge ku kakawihan, di antarana:
a. Sumebar jeung diwariskeun sacara lisan;
b. Sifatna tradisional, nyebarna angger di antara kelompok tertentu;
c. Aya varian jeung versi, kajadian poho jeung interpolasi sok nimbulkeun bedana teks. Ku kituna sakapeung teksna sok beda, wirahmana sarua. Atawa wirahmana sarua, teksna nu beda;
d. Umumna anonym;
e. Miboga rumus jeung pola;
f. Polos jeung lugu, sakapeung jiga kasar jeung spontan (Danajaya, 1984).
Klasifikasi kakawihan
Kakawihan bisa diklasifikasikeun dumasar fungsina, basana, waktu ngawihkeuna, oge eusina.
Dumasar fungsi, kakawihan pikeun kaulinan, pikeun sumanget digawe, pikeun mepende, oge pikeun protes social.
1. Kakawihan pikeun kaulinan:
Kakawihan nu dipake dina ngamimitian kaulinan di antarana: Cing Ciripit, dal del Dol, jeung Hompimpah.
Kakawihan sapanjang kaulinan: Aanyaman, Ambil-ambilan, Ayang-ayang Gung, Babagongan, Cingcangkeling, Eundeuk-eundeukan, jst.
2. Kakawihan pikeun numuwuhkeun sumanget digawe diantarana: Mars Siliwnagi, Ngawuluku, jeung Ngagebahan Manuk.
3. Kakawihan pikeun mepende, di antarana Nelengnengkung, Pat Lapat, jst.
4. Kakawihan pikeun protes social, mangrupa gambaran protes kana hiji kaayaan dina mangsa eta kakawihan dijieun, misalna: Ayang-ayang Gung, Bolu Bugem, Dengkleung Dengdek, Prangpring, Tongtolang Nangka, Hatiku Jang Wawan, jeung Eundeuk-eundeukan Lagoni.
Dumasar basana, aya nu eusina sagemblengna ngagunakeun basa Sunda jeung aya anu campur jeung basa sejen. Misalna: Punten Mangga, pupujian, Si Jendil Adil, Slep Dur, jeung Ula Elo Kembang.
Dumasar waktu, aya anu tadina sok dikawihkeun beurang atawa peuting oge aya anu beurang jeung peuting. Contona: Kalongking jeuung Bulan Tok.
Dumasar wangun, teksna aya anu dialog jeung aya anu monolog.
1. Kakawihan wangun dialog di antarana: Ambil-ambilan, Baju Beureum, Bolu Bugem, Cir Kupek, Gobang Kalima Gobang, Tongtolang Nangka, Eundeuk-eundeukan Lagoni, jeung Wek—wek Dor.
2. Kakawihan wangun monolog di antarana: Aanyaman, Ayang-ayang Gung, babagongan, Cingcangkeling, Cing Ciripit, Gobang gocir, jst.
Dumasar eusi, kakawihan loba nu ngagambarkeun kaayaan masarakat Sunda dina jamanna, magsa kakawihan diciptakeun. Eusi kakawihan loba nu ngagambarkeun kahirupan masarakat Sunda dina mangsa kakawihan diciptakeun. Wibisana spk (2000:387-396). Contona: Jung Jae, Ayang-ayang Gung, jst.
Papasingan kakawihan
Nilik kana wanguna, kakawihan barudak the sok dipasing-pasing jadi sababaraha golongan. Di antarana:
a. Wangun paparikan
Kakawihan wangun paparikan nya eta wanguna saperti paparikan, aya cangkang jeung eusi. Bedana, unggal padalisana teu matok 8 engang, anu penting asal sasora.
Conto:
TAT TIT TUT
Tat tit tut daun kaliki
Saha nu hitut budak lalaki
Tat tit tut daun kanyere
Saha nu hitut budak awewe
b. Kakawihan laras wekas
Kakawihan laras wekas nya eta kakawihan anu murwakanti engang tungtung, boh dina kecap-kecap dina saungkara boh dina kecap-kecap dina antar padalisan.
Conto:
EUNDEUK-EUNDEUKAN
Eundeuk-eundeukan lagoni
Meunang peucang sahiji
Leupas deui ku nini
beunang deui ku aki
c. Kakawihan margaluyu
Kakawihan margaluyu nya eta kakawihan anu kecap atawa engang dina tungtung padalisan, dibalikan deui dina awal padalisan, dibalikeun deui dina awal padalisan sapandeurieunana.
Conto:
AYANG-AYANG GUNG
Ayang-ayang gung
Gung goongna rame
Menak ki mas Tanu
Nu jadi wadana
Naha maneh kitu
Tukang olo-olo
Loba anu giru
Rukat jeung kompani
Niat jadi pangkat
Katos kagorengan
Ngantos kanjeng dalem
Lempa-lempi lempong
Ngadu pipi jeung nu ompong
d. Kakawihan mondoan kawit
Kakawihan mondoan kawit nya eta kakawihan anu malikan (mindo) kecap anu sarua dina awal padalisana.
Conto:
PUNTEN MANGGA
Punten… mangga
Ari ga, gatot kaca
Ari ca, cau ambon
Ari bon, bonteng asak
Ari sak, sakit perut
Ari rut, rujak asem
Ari sem, sempal sempil
Ari pil, pilm rame
Ari me, meja makan
Ari kan, kantong kosong
Ari song, song-song lampu
Ari pu, pulau bali
Ari pu, puak paok
Ari wok, wok berewok


text:
Nusa Tenggara Kulon
Nusa Tenggara Kulon nyaéta salah sahiji propinsi di Indonésia. Ibu kotana aya di Mataram.
Daptar eusi
Pamaréntahan[édit | édit sumber]
Kabupatén jeung Kota[édit | édit sumber]
- Kabupatén Bima
- Kabupatén Dompu
- Kabupatén Lombok Barat
- Kabupatén Lombok Tengah
- Kabupatén Lombok Timur
- Kabupatén Sumbawa
- Kabupatén Sumbawa Barat
- Kota Mataram
- Kota Bima
Daptar Gubernur[édit | édit sumber]
- Harun ar-Rosyid
- Drs.H.Lalu Serinata
Wakil di DPR jeung DPD[édit | édit sumber]
Anggota DPR ti Propinsi Nusa Tenggara Kulon[édit | édit sumber]
- Fahri Hamzah dari PKS
Anggota DPD ti Propinsi Nusa Tenggara Kulon[édit | édit sumber]
- Drs. H. Harun Al Rasyid, M.Si
- Drs. H. Syahdan Ilyas
- Drs. H. Lalu Yusuf
- H. L. Abdul Muhyi Abidin, S.Ag.


text:
Halah, wilujeng tepang deui dina raraga tulisan nu kategorina “Lirik Lagu Sunda“..hehehe.. Soalna simkirung nuju resep kana hiji lagu nu saur simkirung mah nembe apal. Tapi saur mimi simkirung (ibu), lagu eta mah tos lami aya cenah. Berarti kuring nu katinggaleun info yeuh..hehehe..
Caritana teh pribados nuju ngajajap calon panganten pameuget nu bade ijab kabul akad nikah. Ari tos beres acarana teh der wae aya sora musik. Sihoreng laguna can apal simkuring mah, tapi rada genaheun eta teh kendang na mah, jiga lagu kabogoh jauh we, mun di ajak goyang rada resep.hehehe.. saparantos na ditaliti, sihoreng judul laguna teh “Hayang Kawin” nu nyanyina Kang Kunkun, punten yeuh, duka Kun kun (dipisah) atanapi Kunkun (dihijikeun). Pokoknamah eta weh nu nyanyi lagu sunda “hayang kawin“.. Sok saha nu hayang kawin?? hehehe
Ieu geura lirik na di handap..
“Hayang Kawin” – Kunkun
Hayang Kawin win win win Hayang kawin
Geus teu tahan mang tauntaun bubujangan
Hayang Kawin win win win Hayang kawin
geus teu kuat beurang peuting duh ngajablay
-
Era ku tatangga eujeung babaturan
loba nu nyeletuk cenah kuring bujan galapuk
Isin ku pa RT isin ku pa RW
Sering ngalelewe cenah teu payu ka awewe
-
Hayang Kawin win win win
Hayang kawin euy..
-
reff
-
Bapa.. Ema.. Cing pangneangkeun jodo
Kuring embung boga titel jomblo
Ema.. Bapa.. sok pangmilihkeun calon
asal ulah urut ucing garong
-
keun bae randa ema..
randa bengsrat anyar pegat ema..
Komo parawan ema..
So pasti paten
Masih disegel masih disegel
gel.. gel.. gel.. gel..
Teras, jiga kumaha lagu na?? ah nya engke weh dongkap kadieu deui nya.. da ayeuna mah simkuring teu acan ngunggah berkas na pikeun downloadeun.. Ngke aya video sareng mp3 na lagu kang Kunkun nu judulna hayang kawin tea. Tapi ieu mah keur conto wungkul nya, keur ngenalkeun ka baraya urang Sunda nu resep kana lagu pop sunda. Pami resep mah, mangga tiasa digaleuh kaset nu asli na di toko-toko kaset, utamina toko kaset nu aya di sakuriling Jawa Barat weh ngarah gampil.hehehe..


text:
- NADOMAN NURUL HIKMAH, DARAS I (bagian 5)Al Baqarah (Surat Kadua) - Ayat 67 d/k 93
1 May 2003 - 2:10 am
41. PERBAWANA DUNYA (:2/67,68,69,70) - rhs, 3 Syawal 1421 H
- Perbawa haliah dunya, mindengna mah sok kacida,
marageuhan bebeneran, asa bener ceuk sorangan.
- Dugi ka dawuh Ilahi, dirugal-rigel pribadi,
ngahaja ditarekahan, sangkan teu karurugian.
- Nyieun rupaning alesan, ngahaja dipalikiran,
dawuh Alloh diakalan, sangkan jadi kauntungan.
- Saperti urang Yahudi, awahing nyaah ku sapi,
api-api nu teu ngarti, kana dawuhan Ilahi.
- Nu kitu munapek pasti, saperti urang Yahudi,
bakal dibendon ku Gusti, Alloh mah Maha Tingali.
42. LEUWIH TI CADAS TEUASNA (:2/71,72,73,74) - rhs, 3 Syawal 1421 H
- Sadaya nu kajadian, nu nembrak nu dibunian,
sadaya ge kauninga, ku Allah Azza Wa Jalla.
- Tapi mungguhing manusa, estuning hese kacida,
teuas lir batu hatena, leuwih ti cadas teuasna.
- Mugi bae Anu Agung, Maha Asih sakalangkung,
hate nu teuas lir cadas, sina leyur mangka bangblas.
- Tina cadas anu teuas, sing ngocor cai ngagenyas,
Alloh mah da Maha Welas, ka mahlukna mikawelas.
43. ULAH TUTURUTI (:2/75,76,77,78) - rhs, 3 Syawal 1421 H
- Kade ulah tuturuti, bari urang tacan ngarti,
percaya ka saha boa, nu ngabuih cacarita.
- Ayat pidawuh Pangeran, dirarobah ku sorangan,
bari manehna ge terang, yen laku kitu dilarang.
- Matak kudu leukeun pisan, eusi Qur'an pek lenyepan,
ulah rek bodo balilu, ka batur ngan ula-ilu,
- Ngan ngareungeu dongeng batur, teu diayak teu diukur,
ngan ukur dikira-kira, nu kitu matak cilaka.
44. ULAH NYARITAKEUN ANU URANG HENTEU TERANG (:2/79,80,81,82) - rhs, 3 Syawal 1421 H
- Kungsi aya kajadian, akon-akon mokahaan,
ngarang tulisan sorangan, pajar teh kenging Pangeran.
- Nu kitu kaleuleuwihi, ngaleuwihan dawuh Gusti,
tinangtu bakal balai, di narakana abadi.
- Tong micatur nu can sidik, lamun urang tacan telik,
tong mastikeun nu can terang, nu kitu nyanyahoanan.
- Diri ulah kalimpudan, ku dosa jeung kasalahan,
muga-muga mu'min iman, kenging ridoning Pangeran.
45. ULAH NYEMBAH BERHALA (:2/83) - rhs, 3 Syawal 1421 H
- Omat-omat ulah salah, ka Alloh urang sumembah,
ulah nyembah ka berhala, eta dilarang kacida.
- Ka sepuh kedah ngahormat, ngajenan hormat tilawat,
sopan santun sareh soleh, ka sasama teh darehdeh.
- Nu yatim jeung nu pahatu, kudu ditulung dibantu,
ka jalma anu malarat, kudu heman kudu ha'at.
- Nyarita jeung tatakrama, lemes budi hade basa,
hablum minanas teh penting, silaturahmi nu wening.
46. ADATNA JELEMA KAPIR (:2/84,85,86) - rhs, 3 Syawal 1421 H
- Ari adat anu kapir, reujeung dulur silih usir,
jeung baraya mumusuhan, ku Pangeran dibenduan.
- Komo jeung wani maehan, ka barayana sorangan,
nyieun hukum ceuk sorangan, eta teh dilarang pisan.
- Kaasup nyanyahoanan, liwat wates kaleuwihan,
pajar teh geus ngaku iman, tapi ayat dipilihan.
- Lamun hirupna geus nista, geus komo di aheratna,
disiksa langgeng kacida, abadi di narakana.
- Bodona katotoloyoh, ngayun napsu tambah jojoh,
meuli dunya ku aherat, nu kitu meunang pangla'nat.
47. TAKABUR SIPAT ANU AWON (:2/87,88) - rhs, 4 Syawal 1421 H
- Takabur teh sipat awon, ku Alloh bakal dibendon,
nu takabur sarta sombong, biasana gede bohong.
- Padahal kabeh kabisa, sanes urang anu boga,
titipan ti Nu Kawasa, urang mah ngan ukur darma,
- Upami kabisa urang, ku Mantenna sina ilang,
naon nu dipake sombong, teu pantes urang bedegong.
48. ULAH ARAL SUBAHA (:2/89,90,91) - rhs, 4 Syawal 1421 H
- Sering pisan kajadian, lamun gaduh pamaksudan,
seug beda tina ciptaan, tumuwuh kahanjakalan.
- Sering pisan kaalaman, kahayang beda buktina,
bororaah rek sukuran, malah mah aral subaha.
- Sering pisan kabuktian, harepan jeung kanyataan,
patonggong-tonggong buktina, loba anu ngarasula.
- Padahal boa engkena, sagala anu tumiba,
malah alus balukarna, da tangtu aya hikmahna.
49. IMAN KANA AL-QUR'AN (:2/91) - rhs, 4 Syawal 1421 H
- Al-Qur'an teh kitabulloh, pidawuh ti Gusti Alloh,
pikeun mahlukna nu iman, iman takwa ka Pangeran.
- Tapi lamun dielingan, andika kalah nembalan,
kana Qur'an moal iman, rek mageuhan cecekelan.
- Kuma lamun nu baheula, loba kasalahanana,
naha tetep dipiara, atuh nya rugi ngaranna.
- Cecekelan nu baheula, dipageuhan nu pohara,
padahal dawuh Pangeran, kudu iman kana Qur'an.
- Al-Qur'an kitab pamungkas, ulah hamham ulah waswas,
ngalelempeng nu ti heula, kitabullah nu baheula
50. PANGARUH HARTA BANDA (:2/92,93) - rhs, 4 Syawal 1421 H
- Ari pangaruhna harta, estu kacida bahlana,
lamun teu bisa makena, sarta teu nyaho watesna.
- Kawas umat Nabi Musa, pangna nyarembah berhala,
sapi emas berhalana, sabab muhit kana dunya.
- Kitu oge sabalikna, nu ngagugulukeun dunya,
sami jeung nyembah berhala, harta anu disembahna.
- Atuh jadi jalma bodo, linglung ngadak-ngadak poho,
lir ibarat nyembah sato, ku harta banda kaolo,
- Perbawa haliah dunya, mindengna mah sok kacida,


text:
Q
Q nyaéta hurup ke-17 dina alfabét Latin. Dina basa Indonésia, ngaranna ki; dina basa Inggris disebut cue (dibaca [ˈkjuː]) sedengkeun dina Basa Malayu ialah kyu.
Sajarah[édit | édit sumber]
Peunteun sada hurup Semitik Qôp (meureun dina mulanya qaw 'gulungan tali', sarta meureun dumasar ka hiéroglif Mesir) nyaéta /q/ (konsonan letup tekak nirsuara), hiji sada dawam pikeun rungkun basa Semit, tapi henteu ditepungan dina basa Inggris atawa Indo-Éropa séjénna. Dina basa Yunani, tanda éta diserep minangka Qoppa Ϙ, meureun melambangkan sawatara konsonan letup wiati-wiati terbibirkan, di antarana nyaéta /kʷ/ sarta /kʷʰ/. Hasil ti pergeseran sada di poé kahareupnakeun, nyieun sada-sada ieu dina Basa Yunani robah jadi /p/ sarta /pʰ/. Ku alatan éta, Qoppa geus dirobah ka dina dua hurup: Qoppa, anu ngan pikeun bilangan; sarta Phi Φ anu dipaké pikeun konsonan aspirasi /pʰ/ sarta disebut minangka /f/ dina Basa Yunani Modérn. Urang Étruska ngagunakeun Q babarengan jeung V pikeun ngawakilan /kʷ/.
Kode komputasi[édit | édit sumber]
Trivia[édit | édit sumber]
- Q nyaéta hiji-hijina hurup anu henteu aya dina ngaran nagara bagian Amérika Sarikat


text:
Anu Lolong Jeung Anu Gempor
Hiji mangsa harita liwat jambatan walungan;
Lolong : "Sora aya anu mandi nya ?", pokna anu lolong.
Gempor: "Heueuh !, cik rek nanya eta nu mandi teh awewe atawa lalaki ?"
Lolong : "Nya pasti awewe lah !"
Gempor: "Ah siah lolong-lolong ge nyaho ka awewe mah !,Naha maneh bet nyaho eta awewe, memang tandana naon ?"
Lolong : "Ah siamah dasar bego!, oneng! bin tolol!, pan eta tandana mah bobogaan maneh ngaganjel dina tonggong aing!".
Gempor: "Aeh Heueuh nya ! dasar ! teu kaop ninggali anu?"


text:
Iklan / pub
Lockheed PV-2 tumbak keur nangkap lauk di laut FSX & P3D & FS2004
model geulis jeung sababaraha versi tina Lockheed PV-2 (Ventura), jeung vérsi tanker nu make tetes, kaasup jeung repaints 10, kabina maya, sora adat, gauges adat, panel 2D, 3D kabin, jeung leuwih.
Nu Lockheed Ventura ieu ngebom jeung pangintipan pesawat Perang Dunya II dipaké ku Amerika Serikat jeung Pasamakmuran. Ieu dimekarkeun ku Lockheed Martin Corporation.
Nu Lockheed Ventura ieu ngebom jeung pangintipan pesawat Perang Dunya II dipaké ku Amerika Serikat jeung Pasamakmuran. Ieu dimekarkeun ku Lockheed Martin Corporation.
Ukuran 144 MB
Undeuran 3 631
Dijieun 15-09-2015 00: 22: 00
Robah 15-09-2015 00: 24: 38
ngidinan
freeware
Otomatis-masang: Installer versi 8
VC 3D Virtual kabina
DirectX10 Port-Sora FS2004 (no DXT10)
Tambah-on cocog jeung FSX & FSX-uap & Prepar3D v1 (v2 & 3 pikeun nguji) & FS2004
Iklan / pub


text:
HSPA
High-Speed Packet Access (HSPA) ngarupakeun sakumpulan protokol telepon mobil anu ngalegakeun sarta ngaalusan unjuk gawé protokol UMTS nu aya kiwari. Kiwari geus aya dua standar pikeun HSPA nyaéta HSDPA jeung HSUPA. Standar HSPA satuluyna anu disebut HSOPA ayeuna keur dipigawé.
Daptar eusi
Ringkesan[édit | édit sumber]
Standar HSDPA jeung HSUPA nawarkeun paningkatan unjuk gawé ku cara ngahadéan pola modulasi sarta ngaalusan deui protokol anu numbukeun handset jeung base station. Paningkatan ieu mawa kana kahadéan dina pamangfaatan rubakpita radio nu ditawarkeun ku UMTS kiwari.
Jumlah jaringan 3.5G komérsial - anu katelah ogé jaringan High-Speed Downlink Packet Access, atawa HSDPA, tumuwuh 69% dina taun 2007. Kiwari aya 166 jaringan HSDPA komérsial di 75 nagara. Tilu puluh dalapan jaringan tambahan rancanana rék diamparkeun, anu baris ngaronjatkeun jumlah jaringan HSDPA jadi 240 di 89 nagara. Jaringan HSDPA komérsial sumebar di Éropah Kulon (61 jaringan), Asia Kidulwétan (35), Éropah Wétan (34), Timur Tengah jeung Afrika (20), sarta Amérika jeung Karibia (16). Ampir dua pertilu (62%) jaringan HSDPA komérsial nu aya nyadiakeun laju downlink saeutikna sagancang 3.6Mbps, sedengkeun leuwih ti saperlimana (21%) nawarkeun laju downlink sagancang 7.2Mbps. .[1]
Jaringan HSPA bisa diamparkeun maké software jaringan 3G nu aya kiwari tapi kudu ditingkatkeun kamampuhna, hasilna leuwih unggul batan WiMax anu merlukeun infrastruktur jaringan husus. Ngaronjatna panjualan terminal mobil nu bisa HSPA sarta subsidi anu dilakukeun ku operator pikeun biaya hardware ngabantu ngagerakkeun pasar 3.5G. .[1]
High Speed Downlink Packet Access (HSDPA)[édit | édit sumber]
HSDPA sacara téori nawarkeun paningkatan unjuk gawé down-link nepi ka 14.4 Mbit/s. Pamasangan jaringan nu aya kiwari nawarkeun nepi ka 7.2 Mbit/s dina sinyal down-link. Unjuk gawé laju sinyal up-link sagedé-gedéna 384 kbit/s.
Pikeun alesan operasional, para panyadia layanan HSDPA bisa nurunkeun laju datana jadi maksimum 3.6 Mbit/s anu ngarupakeun laju data anu bisa dilakukeun ku kalolobaan handset. Layanan sora biasana dijadikeun prioritas manan pangiriman data. Jaringan VIPnet di Kroasia nawarkeun laju 7.2 Mbit/s pikeun sinyal down-link. Di Koréa Kidul, SK Telecom katut KTF kiwari keur ngawangun jaringan anu nawarkeun laju 7.2Mbit/s di sakuliah nagri. Di Hong Kong, PCCW ogé nawarkeun jaringan anu lajuna 7.6Mbit/s.
High Speed Uplink Packet Access (HSUPA)[édit | édit sumber]
HSUPA nawarkeun unjuk gawé laju sinyal up-link nepi ka 5.76 Mbit/s sacara téoritis. Di Singapura, Starhub ngumumkeun layanan HSUPA 1.9 Mbit/s salaku bagian tina rancana anyar MaxMobile dina tanggal 1 Agustus 2007 [1]. Di Finlandia, Elisa ngumumkeun layanan HSUPA 1.4 Mbit/s dina tanggal 30 Agustus 2007 ka kota-kota gedé kalayan rancana pikeun nambahkeun éta layanan kana sakabéh jaringan 3G bogana dina waktu itungan bulan. [2].
Evolved High Speed Packet Access (Evolved HSPA)[édit | édit sumber]
Evolved HSPA ditetepkeun dina standar 3GPP release 7. Ieu standar nawarkeun arsitéktur jaringan mobil anu museur kana IP (IP centric) anu bisa ngalakukeun bypassing kalolobaan alat telekomunikasi nu aya kiwari (warisan) sarta ningkatkeun laju pangiriman datana.
High Speed OFDM Packet Access (HSOPA)[édit | édit sumber]
HSOPA kiwari keur dimekarkeun, dimaksudkeun pikeun ngahontal laju pangiriman data sagancang 100 Mbit/s pikeun sinyal downlink sarta 50 Mbit/s pikeun sinyal up-link.


text:
Tulang tonggong
Dina anatomi manusa, tulang tonggong hartina kolom nu disusun ku vertebrae, sacrum, cakram invertebral, jeung coccyx di bagian dorsal torso, anu dipisahkeun ku cakram tulang tonggong. Ieu kolom téh ngimahan saraf dina kanal tulang tonggong.
Kurva[édit | édit sumber]
Tulang tonggong dibagi kana sababaraha kurva luyu jeung perenahna: beuheung, dada, cangkéng, jeung imbit.
Ngaran-ngaran vertebrae[édit | édit sumber]
Unggal vertebrae dingaranan luyu jeung perenahna, ti luhur ka handap
Beuheung (sandina 'C' tina cervical) – 7 vertebrae (C1-C7)
- C1 katelahna "atlas", nyambung jeung tangkorak; C2 katelahna "aksis"
- Possesses bifid spinous processes, which is absent in C7
- Ukuranana leutik
Dada (sandina 'T' tina thoracic) – 12 vertebrae (T1-T12)
- Ditangtukeun ku ayana costal facets for the articulation of the héads of ribs
- Ukuranana sedeng, antara vertebra beuheung jeung cangkéng
Cangkéng (sandina 'L' tina lumbar) – 5 vertebrae (L1-L5)
- Ukuranana badag
- Teu boga costal facets nor transverse process foramina
Imbit kabagi dua:
- Sacral – 5 (ngahiji) vertebrae (S1-S5)
- Coccygeal – 4 (ngahiji) vertebrae (Co1-Co4)
Kanal tulang tonggong[édit | édit sumber]
Kanal tulang tonggong (vertebral canal) nuturkeun kurva-kurva dina kolom; gedé bentuk segi tiga di bagian kolom anu bisa ojah loba, kayaning dina beuheung jeung cangkéng; leutik bentuk buleud di bagian dada anu teu bosa loba ojah.
Rujukan[édit | édit sumber]
- Vertebral column. Disalin 31 Agustus 2007.
Tumbu kaluar[édit | édit sumber]
- North American Spine Society Organisasi kadokteran multidisiplin anu ngampanyeukeun mulasara tulang tonggong.
- Spinal Cord Injuries Australia (tadina Australian Quadriplegic Association AQA, ngadeg 1967) nyadiakeun rupa-rupa émbaran nu patali.
- Spinal anatomy and back pain
- Spine anatomy illustrations
- Vertebral column basics
- Spinal Term Glossary